text:
Saturday, February 20, 2016
गीत नाद, मिथिलाक धरोहर.
जेना विन्ध्य सॅ दक्षिण दिसक भारत, बाहरी आक्रमण सॅ बचैत अपन संस्कृति बचा के रखै मे सफल होइत रहल तहिना देशक एक कोन मे, गण्डकी, कमला आओर कोशीक भूमि सेहो काफी हद तक बाहरी आक्रमण सॅ बचैत रहल आओर मिथिलाक संस्कृति विकसित होइत रहल। हमरा लोकनिक मिथिलाक संस्कृति कतेक विकसित आओर उत्कृष्ट झल वा अछि तेकर चर्चा की करू। मुदा आजुक युग मे अपेक्षित अछि जे अपन उत्कृष्ट संस्कृतिक बेर बेर स्मरण करी आओर मिथिले टा नहि, देशे टा नहि, अपितु संपूर्ण विश्व के अपन कला संस्कृति आओर विद्या वैशिष्ट्य सॅ अवगत कराबी।
अपन सभक संस्कृतिक कतेको आयाम अछि, आ से एक सॅ बढ़ि के एक। आइ हम एक विशिष्ट आयाम दिस अपने सभक ध्यान आकृष्ट करए चाहैत छी जे एखन धरि प्रायः विस्मरित रहि गेल अछि आओर लुप्तप्राय अछि।
हमरा लोकनि जखन नेना छलहुं तखन मातामही पितामही वर्गक स्त्रीगण के विभिन्न अवसर पर एक विशेष प्रकारक गीत गबैत सुनियनि जे आब प्रायः सुनबा मे नहि अबैत अछि। ओ गीत सभ तेना रेघा रेघा के गाओल जाइ जे ने ओकर लय आ ने ओकर कोनो शब्दे स्पष्ट बुझियैक। मुदा एक प्रकारक धुन जेकरा ओ लोकनि भास कहथिन से अबस्से सुस्पष्ट बुझना जाइक। कालांतर मे ओ गीत गेनिहार सभ तऽ विलुप्त भइए गेलीह, ओ राग भास सेहो विलुप्त होमए लागल। माए पितिआइन लोकनि फिल्मी गीतक धुन पर मैथिली कवित्त गाबऽ लगलीह। पहिलुका गीत-नाद वा बेर-कालक गीत हमरा लोकनि बिसरैत चलि गेलहुं। मुदा ओइ पहिलुका बेर-कालक गीत-नाद मे हमर सभक प्रखर संस्कृतिक एक विलक्षण आयाम नुकाएल अछि। तत्कालीन मैथिली जन-जीवन, जीवन-चर्या आओर मनःस्थितिक साहित्यिक अभिव्यक्ति सॅ भरल कवित्तक विलक्षण भंडार अछि।
मिथिला मे पारंपरिक गायन कहिया आरंभ भेल से तऽ नहि जानि मुदा महाकवि विद्यापतिक काल मे पूर्ण विकसित एवं समृद्ध छल से निश्चित रूप सॅ कहल जा सकैत अछि। मुख्यतः स्त्रीगणे गीत गबैत रहलीह आओर नवीन पीढ़ी के सिखबैत रहलीह। माए बेटी के आओर सासु पुतहु के सिखबैत रहलीह। प्रायः जेना प्राचीन वेद सभ श्रुति द्वारा प्राप्त भेल अछि तहिना इ गीतक धरोहरि हमरा लोकनि के भेटल अछि। एतेक काल मे, पीढ़ी दर पीढ़ी, अबैत अबैत, गीतक मूल रूप किछु ओझरेलैक अवश्य, मुदा हेरेलैक नहि तेकर संपूर्ण श्रेय हमरा लोकनिक पूर्वजा सभ के। धन्य ओ लोकनि जे आइयो ओ गीत सभ गेय अछि। आवश्यकता छल जे केओ अइ गीत सभक छिड़िआएल धुन, सुर, आओर लय के सरियाबथि आओर कोन ताल मे बद्ध छल होएत तेकर खोज करथि।
हमर माए, पितामही आओर मातामही गीत गबै मे निष्णात छलीह। हमर जेठ बहिन श्रीमती भारती झा, प्रायः सभ अवसरक गीत गबैत छथि। हमर कालेजक पढ़ाइ हिनकहि लग रहि के पूरा भेल आओर सन्निकट रहैत-रहैत हमहू किछु गाबए गुनगुनाबए लगलहुं। बाद मे अपन जेठ पित्ती स्वनाम धन्य राजकुमार श्यामानंद सिंह सॅ शास्त्रीय संगीतक शिक्षा दीक्षा लेलहुं जे गीत-नादक शोध-कार्य मे बड़ सहायक सिद्ध भेल। अपन माए आओर सोदरा सॅ प्रेरणा, आओर छोट गुरु-भाइ चि0 अमर नाथ झा सॅ सहयोगक आश्वासन पाबि, हम सन् 2005 सॅ एहि दुरूह कार्य मे भिड़लहुं। कार्य अति दुष्कर छल आओर मांगलिक-सामयिक गीतक भंडार विशाल।
आइ ओ गीत सभ जेना गाओल जाइत अछि ताहि सॅ अनुमान करब कठिन अछि जे कहियो इ तालबद्ध छल आओर, से तेहेन तेहेन ताल मे गाओल जाइत छल जे आइ शास्त्रीयो गायन मे कम प्रयुक्त अछि। जेना रूद्र-ताल, तेवड़ा, आड़ा-चैताला आदि। अनुमान करू जे ओ संस्कृति केहेन विकसित छल होएत जाहि मे गाम-घरक स्त्रीगण नित्य जीवन मे एहेन एहेन कठिन स्वर-ताल मे गबैत छलीह।
महाकवि विद्यापति, साहेबराम दास, उमापति, महीपति, गोविंद-कवि, विन्ध्यनाथ झा, लक्ष्मीपति, दुर्गादत्त, प्रभृति महापुरुष लोकनिक उत्कृष्ट कवित्त सभ एकत्रित करब जेहेन चुनौती छल, तहिना चुनौती छल ओहि गेय कवित्तक धुन-भास बुझि के सीखब आओर संकलित करब। पहिनहिं कहि चुकल छी जे ओ गीत सभ आब प्रायः नहि गाओल जाइत अछि। कम्मे लोक बचल छथि जिनका एखनहुं ओ रेघा रेघा के गबै बला गीत अबै छनि। आओर गाम घर मे जिनका अबै छनि हुनका लग पहुंचि के गीत सिखनाइ जेहने अकथ्य तेहने हास्यास्पदो। एहन विकट परिस्थिति मे मात्रा बहिन, भाउज, मामी, मौसी, पीसि, काकी सन संबंधिके टा सहायक भेलीह। हमर बहिन श्रीमती भारती झा, स्वर्गीया माँ रानी सती देवी, आओर मामी स्वर्गीया कामा देवी विशेष रूप सॅ मदति केलनि। मैथिली पारंपरिक गीत कए मुख्यतः चारि विभाग मे बाँटि सकैत छी। मांगलिक, सामयिक, अवसरक एवे तिरहुति। मांगलिकक अंतर्गत भगवती एवं देवताक स्तुति-गीत, विवाहक गीत इत्यादि। सामयिकक अंतर्गत साँझ, प्रातीय, मलार, बारहमासा इत्यादि। अवसरक अंतर्गत लगनी, सामा-चकेवा, सोहर इत्यादि। तिरहुतिक अंतर्गत बटगमनी, रास, गोआलरि इत्यादि।
जखन किछु गीत संकलित एवं सीखल भेल तखन ओकर लय सरिआबए मे भिड़लहुं। एहि बात पर विशेष ध्यान रखबाक छल जे लए सरिआबैक क्रम मे गीतक मूल राग-भासक संग कोनो छेड़खानी नहि हो।
लय सरिया जेबाक बाद लयानुयार उपयुक्त ताल तकबाक छल जे एहि काजक सभ सॅ विकट चुनौती छल। गीतक धुन आओर पदक शैलीक अनुरूप ताल बैसौनाइ वास्तव मे दुष्कर छल। एतेक काल मे, पीढ़ी दर पीढ़ी, अबैत अबैत, गीतक मूल रूप मे गोटएक मात्रा एक्हर ओम्हर भेनाइ तऽ स्वाभाविके छलैक मुदा वएह गोटएक मात्राक अंतर हमरा लोकनिक दाँत खट्टा कऽ देलक। कएक बेर, मास-मास तक हमर छोट गुरु भाइ श्री अमर नाथ झाक संग हम एक्कहि गीत मे बाझल रहि जाइत छलहुं। एहि परीक्षाक घड़ी मे गुरु श्यामानंद सिंहक तालीमे टा काज देलक। जेना जेना ओहि प्राचीन गीत सभक ताल भेटैत गेल तेना तेना अचंभित होइत रहलहुं। बेर बेर पुर्वजा मिथिलानी सभ के सादर नमन करी। कोनो गीत तेवड़ा मे तऽ कोनो आड़ा चैताल सन कम प्रचलित ताल मे बान्हल छल। ओ संस्कृति केहेन विकसित छल होएत, हमरा लोकनिक समाजक स्त्रीगण कतेक सुशिक्षित छल होइतीह, जे नित्य जीवन मे एहेन एहेन कठिन स्वर-ताल मे गबैत जाइ छलीह।
अस्तु, आब एकटा मेधाविनी शिष्याक तलाश मे लगलहुं जिनक माध्यम सॅ एहि शोध-कार्यक बानगी अपने सभक समक्ष प्रस्तुत कऽ सकी। सुश्री शैली हमर गुरु-भाइ अमर जी सॅ शास्त्रीय गायनक विधिवत तालीम पौने छथि। वएह आब हमरो शिष्या बनि पारंपरिक गीत-नादक महासमुद्र मे डुबकी लगबऽ लगलीह। एक एक कऽ के चुनल चुनल गीत सिखलनि आ से बड़ मनोयोग सॅ सिखलनि।
किछु मांगलिक आओर सामयिक गीतक द्वारा, शैली अपने लोकनिक समक्ष माँ मैथिलीक समृद्ध कला-संस्कृतिक एक नव आयामक झलक प्रस्तुत करतीह। प्रयास अछि जे मैथिली पारंपरिक गीतक विलक्षण भंडार मे सॅ प्रत्येक विधाक किछुओ वस्तु ओकर मूल रूप मे सुर, लय आओर तालक संग सुधी श्रोताक समक्ष राखि सकी। लक्ष्य रहत जे मिथिलाक अनमोल संस्कृतिक इ धरोहरि के सहेज के विश्वक समक्ष प्रस्तुत करी।
जय मैथिली।
सीडी के लोकार्पण पद्मश्री गजेन्द्र नारायण सिंहजीक द्वारा पटना में आयोजित मैथिलि लिटरेचर फेस्टिवल में १२.२.२०१६ के संपन्न भेल. चित्र में - श्री तारानंद वियोगी, प्रो रत्नेश्वर मिश्र, पद्मश्री गजेन्द्र नारायण सिंह, शोधकर्ता गिरिजानंद सिंह, श्रीमती भारती झा, सह-निर्देशक अमरनाथ झा, एवं गायिका शैली लोकार्पण करैत
Posted by girijanand sinha at 10:03 AM
No comments:
Subscribe to: Post Comments (Atom)


c: text/html

text:
गया। 28 सितम्बर। पर्यटन क' बढ़ावा देबाक लेल पूरा देश म' होमै बला आयोजनक लेल बिहार स' बोधगया केर चयन भेल अछि। 06 अक्टूबर क' एहिठाम संस्कृति मंत्रालय द्वारा विभिन्न कार्यक्रमक आयोजन कायल जायत। केंद्र सरकार द्वारा 05 स' 25 अक्टूबर के बीच ‘पर्यटन पर्व’ मनेबाक निर्णय लेल गेल अछि। ऐहिक लेल देशक सभ राज्य सँ एक - एक पर्यटन स्थल केर चयन कार्यक्रमक लेल कायल गेल अछि।
केंद्र सरकार द्वारा आयोजन सँ संबंधित सूचना राज्य सरकार क' भेज देल गेल अछि। संगहि इयो सुझाव देल गेल अछि कि पर्यटक सभके आकर्षित करबाक लेल राज्य सरकार 05 स' 25 अक्टूबर के बीच अप्पन स्तर सँ सेहो विभिन्न पर्यटन स्थल सभ पर कार्यक्रम केर आयोजन क' सकैत अछि। केंद्र सरकार द्वारा कहल गेल अछि कि पर्यटन पर्व के आयोजन म' राज्य सरकार बढ़ी - चढ़ी क' हिस्सा लिअ। संगहि महत्वपूर्ण पर्यटन स्थल सभक व्यापक प्रचार-प्रसार कायल जाए। सुझाव देल गेल अछि कि टूर ऑपरेटर आओर पर्यटन के क्षेत्र म' साझीदार सभक संग बैठक करि हुनका जागरूक कायल जाए, ताकि पर्यटक सभक संख्या बढ़ाओल जे सके। गया म' जता 6 अक्टूबर क' आयोजन होयत, ओतहि देशक दोसर राज्य सभक लेल अलग-अलग तिथि तय कायल गेल अछि।

robotstxt: allowed

filter: keep


text:
Monday, April 9, 2012
मनोज झा मुक्ति - इज्जतिक खातिर
एहि लोकप्रिय कार्यक्रम ’मैथिली गुञ्जनमे’ बहुतोलोकेक जिवनक घटना सुनैत-सुनैत आई हम अपना जीवनमे वितल या कि कहु विति रहल घटना लिखि कऽ, पठावि रहल छी ई आशा लक जे अवश्य प्रशारण कऽ, देब। अपन मोनक बोझ कम करब आ मैथिल समाजमे व्याप्त एहि चलन प्रति सम्पूर्ण समाजक लेल हमर ई प्रश्न अछि।
हमर नाम सुची अहि। हमर घर सागरमाया अञ्चलमे पडै़त अछि। हम (3) तीन भाए-बहिन छी। (2) टा भाए आ हम बहीन मे एसगरे छे। बाबुजी हमर एकटा सरकारी कर्मचारी छथि आ माए गृहिणी। हमर जन्म 2030 साल, आइसँ 33 वर्ष पहिने भेल। बाबुजी सरकारी नोकरिहारा आ एसगर बहिन होएबाक नाते घर-परिवारक सभ क्यो बड़ मानैत छलीह हमरा। बाल्य काल बहुत दुःखमय रहल हमर। हम सभ अर्थात माए, दुनू भाए आ हम अपना गामेमे रहैत छलहुँ आ बाबुजी ओतही जतए-जतए हुनकर पोस्टिंग होइत। हमरा गामेमे हाइस्कूल होएबाक कारणे हमारा सभ भाए-बहिन स्कूल संगे जाइत-अवैत छलहुँ। मैट्रिक हम बहुत नीक जका पास कयलहुँ। मैट्रिकक बाद गामसँ तीने किलोमीटरपर रहल एकटा काँलेजमे हमर एडमिशन भेल।
काँलेजमे लड़कीक संख्या ओते बेसी नै तँ कमो नै छलै। हम I.A. First year क परिक्षा
देलहुँ आ कनी दिनक बाद रिजल्ट सेहो आएल, बहुत नीक नम्बर आएल छल हमरा।
हमर बाबुजी पढल-लिखल आकी कहु बुझनिहार होएबाक कारणे हमरा स्वतंत्र जकाँ छूट
भेटल छल कोनौ अंकुश नहि। एहि तरहे हमारा I.A. फर्स्ट डिविजनसँ पास कयलहुँ 2043 सालमे। आब B.A.मे पढबाक लेल हमरा विराटनगरक महेन्द्र मोरंग केंपसमे
एडमिशन भेल। ओना विराटनगरमे तँ हमरा अपन परिवारक केओ व्यक्ति नइ छल हँ,
हमर मामा-मामी ओतइ रहैत छलीह। मामा एकटा फैक्ट्रीमे मैनेजर छलाह। हम हूनेकेँ सभ संगे रहेत छलहुँ। काँलेजक हमरा क्लासमे हमरा अलावा एकटा आर मैथिल लड़की छली- पुनम। ओना लड़का सभ तँ बहुत छल मूदा एकटा लड़का अरुण यादव बहुत सभ्य
आ पढा़इयोमे निक छल। ओना हमरा ककरोसँ ओते मतलब नइ रहैत छल। मतलब रहैत छल तँ मात्र अपन पढाइसँ। हँ साहित्यमे हमर रुची होएबाक कारणे कवि सम्मेलन
सभमे हमर जाएब मामाकेँ कनिको नीक नइ लगैत छलनि। एहि तरहे हम फस्ट इयर
नीक नम्बरसँ पास कएलहुँ कहियो शाम चलि आएल बेरमे वा आवश्यक नोट सभ हमरा अरुण सहयोग कऽ दैत छलाह। अरुण हमर बहुत नीक मित्र भऽ गेला। हमरा दुनू गोटाक बीच आर कोनो तरहक सम्बन्ध नइ छल, मुदा सम्बन्ध तँ मात्र एकटा असल मित्रक। अरुण कहियो काल हमरा डेरापर अबैत छल। जे हमरा मामा अौर मामीकेँ
कनिको निक नइ लगैत छलनि। मामी आब एकटा कोनो छोटो बातमे अरुण लगाक उलहनक रुपमे बात कहि दैत छलीह। एकदिन भोरे हमर बाबुजी विराटनगर पहुँचलाह आ हमरा पढाइ-लिखाइ आर सभ बात-व्यवस्था सम्बन्धमे पुछलनि। हम-सभ बहुत नीक कहलियैन। बाबुजी तइ कऽ बाद हमरा अरुणक सम्बन्धमे पुछलनि- के छीयै ई अरुण यादव। ओकरासँ केहन सम्बन्ध छो तोरा? बाबुजीकेँ बहुत सरल रूपमे हम कहलिनि- अरूण यादव हमरे क्लासक एकटा सभ्य आ लगनशील विद्धार्थी छियै, आ हमर बहुत नीक
मित्र। बाबुजी अइस बेसी हमरा नइ पुछलनि आ- “निक जेकाँ पढब, सभ विचार करैत.” कहिक ओहि दिन चलि गेलथि। बाबुजी तँ चलि गेलाथि मुदा हमरा मोनमे एकटा मामा-मामी आ बाबुजी प्रति कनि केनादोन सोचाए। लागल। हम अरूणक मात्र एकटा मित्र
मानैत छियै आ ई सभ एहन शंका किएक कऽ रहल छथि। फेर हम अपनाकेँ सामान्य बनएबाक प्रयाश करए लगलहुँ। पहिने जेकाँ काँलेज जएबाक हमर दिनचर्या शुरु भेल। हमारा आब अरुणसँ बहुत कमे बजैत छलहुँ। पहिने तँ ओना हमारा कहयो हम नइ सोचैत
छलहुँ, मुदा आब हमरा कखन काँलेज जाइ आ अरुणकेँ देखैत रही जकाँ होइत
छल। अहिना शुरु-शुरुमे अरुण प्रति कोनो भावना नइ आएल हमरा मोनमे मामा-मामी
जबरदस्ती कहिक अरुण प्रति हमरा सोचबाक लेल विवश कऽ देलनि। B.A. सेकेण्ड इयर अर्थात फाइनलक परीक्षा होबमे मात्र चारिमास बाँकि छल मुदा आब हमरा पढ़मे कनिको मोन नइ लगैत छल। आखिर एक दिन हम अपना-आपकेँ नइ रोक सकलहुँ आ अरुणकेँ कहि देलियै जे- हम आहाँसँ प्रेम करैछी। अरुण एकदम चूप-चाप छल। हम
पुछलियै- कि हम अहाँकेँ पसन्द नइ छी? अरुणक बोल फुटल- नइ-नइ से बात नइ छियै। आहाँ सभ तरहेँ बहुत नीक छी, हम अहाँक एही प्रस्तावकेँ हृदयसँ स्वागत करैत छी। मुदा डर अछि हमरा अइ बातक जे हम यादव छी, आहाँ ब्राम्हण छी, की हमरा आहाँक विआह संभव छीयै? अरुणक एही प्रश्नक कोनो उत्तर हम नइ देलियैक। हमरा मोनमे ई पूरा विश्वास छल जे अखन आब एिह जमानामे जाति-पाति कोनो बड़का कारण
नइ छियै, हम अपना बाबुजीकेँ कहुना मना लेबै। परीक्षा नजदिक भेलोपर हम दुनु गोटे
ओते नइ पढि़ रहल छलहुँ जतेक पढबाक चाही। प्रेम छुपाओल नइ जा सकै छै, सैह
हमरो सभ संगे भेल। मामा-मामी बाबुजीकेँ खबर केलाखिन्ह, बाबुजी विराटनगर आबिक
हमरसँ समान लइत , हमरा नेने गाम चलि एलथि। हम बाबुजीकेँ कहए चाहलियनि जे आब मात्र 2 मासक बाद हमर B.A. फाइनल परीक्षा अए। मुदा बाबुजी कोनोबाते हमर सुनबाक फेरीमे नइ रहथि। बस दस दिनक भितर इण्डियाक एकटा गाममे हमर विआह ठिक कऽ देल गेल। हमरा नइ चाहितो हमर विआह करादेल गेल। हमर आ अरुण दुनू गोटेक सभ सपना चकनाचुर भऽ गेल। चाहियो कऽ किछु नइ करए सकलहुँ। हम तँ आब
भाग्यमे िवआह लिखल सोची कहुना अपन नव जीवनक स्वीकारबाक लेल बाध्य भऽ
गेलहुँ। विआहक पाँचे दिनपर द्विरागमन भऽ गेल। अपना सासुर गेलहुँ। सासुरमे आएल
जे उमंग एकटा नव विवाहितामे होइत छै वा अपन नइहर छोड़ए कालमे जे दुःख होइत छै से कनिको हमरा नइ बुझाएल, किएक तँ हम अपना आपकेँ मात्र एकटा कठपुतली
बुझैत छलौं मात्र कठपुतली। विआहक छः दिन भेलाक बादो हमरा हमर पति नइ टोकलथि, हमरा लग हमर पति एलथि। आइये हम ओइ मनुष्यकेँ निक जेकाँ देखि रहल छि जकरा संग हमर जिवनक प्रत्येक साँस बन्हागेल अछि। बर पलंगपर बैसलथि। ओहो चुप आ हमहुँ चुप। दुनु गोटे चुपे-चुप बैसल ओ राति बिति गेल। प्रातः भने रातिमे फेर एलथि, ओइ दिन ओ दारु पिबिक आएल रहथि। दारुसँ हमरा एकदम घृणा लगैत छल मुदा हम एकहुँ रति हुनका मना नइ कऽ सकलिएनि। बेगर किछु बजने हम सभ
संगही सुतलहुँ। प्रातःभने पाँच बजे हमर बर उठि कऽ दिल्ली चलि गेलथि। दिल्लीमे ओ कम्प्यूटर इंजिनियरिंग कऽ रहल छलथि। द्विरागमनक तीन मासक बाद हमर बाबुजीक अएलाक बाद पता चललनि जे ओ नाना बनएबला छथि। समए अपना समएसँ विति रहल छल। हम एकटा बच्चाक माए बनलहुँ। सासुरमे सउस, ससुर सभ गोटे बड्ड मानैत छलीह हमरा। बच्चा भेलाक एकहि मासमे हमर बाबुजी अपन गाम लऽ ऎलथि। हमर आठ मास रहलाक बाद ससुर विदागरी करा कऽ हमरा सासुर लऽ गेलथि। तीन वर्ष विति गेल छल हमरा बरकेँ दिल्ली गेना। एक दिन हमर ससुर इमरजेंसी तार पठा कऽ हमरा वरकेँ गाम बजौलखिन्ह। गाम एलाक बाद रातिमे हमरा दुनु गोटेमे परिचए-पात्र भेल। एतेक दिन धरि ने कियो सभ किछु कहलथि आ ने हम ककरो बतेलियै, हम तँ मात्र
एकटा हड्डी आ माउसक बनल मुर्ति आ की कहुँ रोबोट जका छलहुँ। ओइ रातिमे हमर पति सभ किछु हमरा बतौलनि। ओ कहलनि-देखु हमारा आहाँसँ विआह करबाक पक्षमे
नइ छलहुँ, हमर तँ दिल्लीएमे एकटा लड़की संगे प्रेम करित छलौं जे हमरा बाबु-माएकेँ बुझल रहए। मुदा सभ किछु बुझितो ओ जातिक कनियाँ आ दहेजक लेल जबरदस्ती हमर विवाह आहाँसँ कए देलनि। आहाँसँ भेल विआह हम मात्र अपन बाबुक इज्जति बचाबए लेल केने छलहुँ। विआहक बाद हम दिल्ली जाक ओही लड़कीसँ विआह कऽ लेलहुँ, जकरा हमारा प्रेम करैत छलियै, हम चाहितो आहाँसँ प्रेम नइ कऽ सकेछी हँ मात्र आहाँ हमर कनियाँ छी आ आहाँक बच्चाक बाबु हमहीं छी सैहटा हमारा कहि सकेछी।“ हम हुनका किछु नइ कहलियैन आ ओहिना बच्चाक संग कहियो नैहर-कहियो सासुर करैत हमर जीवन वितैत छल। अखन दू वर्षसँ एकटा वोर्डिङ स्कूलमे हम पढाबि रहल छी आ शेष अपन जीनगी गुजारि रहल छी।
एहि तरहे जहिया अरुणसँ हम प्रेम बड़ करैत छलहुँ जबरदस्ती ताना मारि-मारि कऽ हमरा अरुण संग प्रेम करबाकलेल विवश कऽ देलक। जाति आ समाजक खातिर हमर जीवनक डोरी ओइ खुट्टामे बान्हि देल गेल जे लड़का पहिनहीसँ एकटा दोसर लडकी संग प्रेम करैत छल आ लड़काकेँ नइ चाहितो जाति आ समाजक डरसँ चरि लाख दहेज लक हमरासँ विआह कए देल गेलै। अइमे घाटा कोन समाजकेँ भेलै वा फायदा कोन समाजकेँ भेलै। घाटा आ फायदा तँ जकरा जे होऊ मुदा हमर जीवन अभिशप्त बना देल गेल हमरा बाबुजी आ हमरा साउस- ससुर द्वारा। नइ अपने प्रेम करए बला मनुख्ख सँग जिवन विताव सकलहुँ आ नइ अपना पतिक जिवनेमे समाहित भऽ सकलौं। ई दोष ककरा देल जाए, हमर प्रश्न सभ समाजसँ अछि। उतरो चेहे जे अबए मुदा हमर जीनगी-----, हमर जीनगी तँ-------।
Posted by Gajendra at 9:50 AM
Labels: मनोज झा मुक्ति
Subscribe to: Post Comments (Atom)


text:
४.महाकाव्य
महाभारत –गजेन्द्र ठाकुर(आँगा) ——
३. वन पर्व
पाबि युधिष्ठिरक आज्ञा चललाह अर्जुन,
पर्वत कैलास पर पार कए कऽ गंधमदन।
तूणीर आऽ धनुष हुनकर संगमे छल,
साधु जटाधारी तपस्वी अर्जुनसँ पुछल।
ई छी तपोभूमि शस्त्रक काज नहि कोनो,
अर्जुन कहल हम क्षात्र धर्म कहाँ छोड़ल।
तावत शस्त्र सेहो ताहि द्वारे राखल अछि,
प्रसन्न भए इन्द्र अपन असल रूप धरल।
माँगू वत्स वर हमरासँ प्रसन्ना छी हम,
शिक्षाक संग दिव्यास्त्र भेटय एहि क्षण।
अर्जुन अहाँक ई लालसा पूर्ण होयत मुदा,
जाऊ शिवकेँ प्रसन्न कए पाशुपत पाऊ।
फेर देवगण देताह दिव्यास्त्र अहाँकेँ,
ई शस्त्र सभ मानव पर चलायब अछि वर्जित,
कहू अहाँ पाबि करब की दिव्यास्त्र सभ ई।
शक्त्ति-संचय अछि हमर उद्देश्य मात्र देव,
कौरव छीनल अछि राज्य छलसँ परञ्च,
नहि करब एकर कोनो कुप्रयोग नहि हम।
इन्द्रक अन्तर्धान भेलाक उत्तर अर्जुनक,
शिव तपस्या कठोर छल होमय लागल।
तखन पार्वती संग शिव चललाह तपोभूमि,
अर्जुन पुष्प बीछि रहल छलाह अबैत क्षण,
वाराह वनसँ निकलि कए सम्मुख आएल।
जखनहिँ तूणीर धनुष राखि संधान कएलक,
किरात वराहकेँ लक्ष्य कएने दृष्टि आएल।
दुनू गोटे चलाओल वाण वाराह मारल,
एहि बात पर दुहू गोटे झगड़ा बजारल।
अर्जुनक गप पर जखन ठठाइत किरात,
अर्जुन ओकरा पर तखन वाण चलाओल,
परञ्च देखि नहि घाव कोनो प्रकारक,
अर्जुन किरात पर छल तलवार भाँजल।
मुदा किरातक देहसँ टकाराइत देरी,
भेल अर्जुनक खड्गक टुकड़ी छुबैत देरी।
मल्ल युद्ध शुरू भेल भेल अचेत अर्जुन,
उठल जखन शुरू कएल पूजन कुलदेवक ओ;,
पुष्प पहिराए शिवकेँ उठल गर छल ओऽ माला,
किरातक गरदनि मध्य, देखि साष्टांग कएल तहिखन।
किरात वेशधारी शिव कहल वर माँग अर्जुन,
पाशुपत अस्त्र माँगल छोड़ब रोकब सीखल पुनि।
शिव कहल बुझू मुदा ई तथ्य अछि जे,
मनुष्यक ऊपर एकर प्रयोग कखनहु करब नञि।
तखन अर्जुन निकलि गेल इन्द्रलोक दिशामे,
पाबि दिव्य अस्त्रक शिक्षा मारल असुर ओहिसँ।
एक दिनुक गप उर्वशा आयलि करैत याचना प्रेमक,
अर्जुन कहल अहाँ तँ छी अप्सरा गुरु इन्द्रक।
माता तुल्य भेलहुँ ओहि संबंधसँ अहाँ हमर,
आयल छी हम एतय शिक्षा प्राप्तिक लेल शस्त्रक,
तपस्या नृत्यक आऽ संगीतक करए भोग नहि,
ताहि दृष्टिये अहाँ भेलहुँ हमर माता गुरु दुनु।
उर्वशी तखन देलक ओकरा शाप ई टा,
कामिनीक अहाँ शाप सुनू निर्वीर्य रहब अहाँ,
वर्ष भरि मुदा किएक तँ कहल माता,
शाप ई पुनि बनत वरदान नुकि सकब अहाँ।
पाण्डव जन सेहो पाबि रहल ऋषि मुनिसँ शिक्षा,
समाचार देलन्हि नारद अर्जुनक कहल आएत,
लोमश ऋषि आबि समाचार अर्जुनक सुनाएत।
किछु दिनमे लोमश ऋषि अएलाह ओतए,
कहल प्राप्त कए पाशुपत शिवसँ कैलासमे,
अर्जुन देवलोकमे प्राप्त दिव्याशस्त्र कएल,
नृत्य संगीतक शिक्षा अप्सरा गंधर्वगणसँ
लए रहल शिक्षा अर्जुन देवलोकमे सनजमसँ।
तखन ऋषि तीर्थाटन कराऊ हमरा लोकनिकेँ,
लोमश तखन गेलाह नैमिषारण्य पाण्डव संग।
प्रयाग गया गंगासागर पुनि टपि कलिंग पहुँचल,
पच्छिम दिशि प्रभासतीर्थ यादवगण जतए छल।
स्वागत भेल ओतए सुभद्रा मिललि द्रौपदीसँ,
बलराम कृष्णक सांत्वना पाबि बढ़ल आगाँ,
सरस्वती पार कए कश्मीर आऽ गंधमादन पर्वत,
पार कए चढ़ल पर्वत एक वर्षा आऽ शिलापतन बिच।
पहुँचि गेलाह बदरिकाश्रम विश्राम कएल ठहरि।
ओतहि दुःशला पति जयद्रथ काम्यक वनसँ,
छल जाऽ रहल देखल द्रौपदीकेँ असगर ओतए,
पाण्डवगण गेल छल शिकारक लेल तखन।
बैसल कुटीमे विवाह प्रस्ताव देल द्रौपदीकेँ,
नीचता देखि द्रौपदी कठोर वचन जखन कहल,
रथमे लए भागल अपहरण कए दुष्ट जयद्रथ।
आश्रम आबि पाबि समाचार भीम ओकरा पर छुटल,
तखनहि अर्जुन सेहो आएल पाछू जयद्रथक गेल,
युधिष्ठिर कहल प्राणदान देब पति दुःशलाक छी ओऽ,
जयद्रथ देखल अबैत दुनू भाएकेँ द्रौपदीकेँ छोड़ि भागल,
भीम पटकि बान्हि आनल ओकरा द्रौपदीक सोझाँ,
द्रौपदी अपमानित कए छोड़बाओल ओकरा।
शिवक तपस्या कएल जयद्रथ वरदान माँगल,
जितबाक पाँचू पाण्डवसँ कहल शिव ई,
नहि हारब अहाँ कोनो भाएसँ अर्जुनकेँ छोड़ि।
कर्ण छल तपस्या कए रहल अर्जुनकँ हरएबाले,
इन्द्र सोचल शरीरक कवच कुण्डल अछैत ओऽ,
हारत नहि ककरहुसँ दानवीर पराक्रमी ओऽ छल।
सोचि ओकरासँ हम माँगब कवच कुण्डल,
देखि ई सूर्य कएलन्हि होऊ सचेत अर्जुन,
आबि रहल इन्द्र छद्म वेषमे याचना करत ई,
कवच कुण्डल छोड़ि किछु माँगत नहि ओऽ।
कहल कर्ण याचककेँ हम नहि नञि कहब प्रण,
प्रण हमर नहि टूटत चाहे जे परिणाम होमए।
तखनहि विप्र वेशमे इन्द्र आबि दुहु वस्तु माँगल,
ठोढ़ पर मर्मक मुस्की कर्णक हाथ शस्त्र आयल,
काटि देहसँ कवच कुण्डल समर्पित कएल तखनहि,
इन्द्र देल वर माँगू छोड़ि ई वज्र हमर आर किछुओ,
अमोघ शक्त्ति माँगल कर्ण इन्द्र देलन्हि कहि कए,
मारत जकरा पर चलत पुनि घुरत लग हमर आयत।
शनैः-शनैः छल बीति रहल बारह वर्ष एहिना,
एक वर्षक अज्ञातवासक विषयमे विचारि रहल,
विचारि युधिष्ठिर रहल भाय आऽ द्रौपदीक संग,
तखने कनैत खिजैत एकटा विप्र आएल,
कहल अरणीक लकुड़ी छल कुटीक बाहर टाँगल,
हरिण एक आबि कुरयाबय लागल ओहिसँ,
जाए काल सिंहमे ओझरायल अरिणी ओकर,
विस्मित भागल ओऽ लए हमर लकुड़ी,
कोना कए होमक अग्नि आनब चिन्तित छी।
विप्रक संग पाँचो भाँय हरिणकेँ खेहारल,
मुदा छल ओऽ चपल भए गेल ओझल।
वरक गाछक नीचाँ ओऽ सभ लज्जित पियासल,
ठेहिआयल बैसल नकुल गेल सरोवर पानि आनए।
एकटा ध्वनि आएल ई चभच्चा हमर छी,
उत्तर हमर प्रश्नक बिनु देने पानि नञि भेटत ई।
नहि कान देल ओहि गप पर हकासल पियासल,
पानि जखने पिएल अरड़ा कए मृत ओऽ खसल।
सहदेवक संग सेहो एहने घटना घटल छल,
अर्जुन जखन आएल फेर वैह ध्वनि सुनल,
शब्दभेदी बाण छोड़ल मुदा नहि कोनो प्रतिफल,
पानि पीबैत देरी ओहो मृत भए खसल छल।
युधिष्ठिर भए चिन्तित भीमकेँ पठाओल ताकए,
पानि पीबि मृत भए नहि घुरल ओतए।
युधिष्ठिर जखन वन बीच सरोवर पहुँचल,
मृत भाए सभकेँ देखि व्याकुल पानिमे उतरल।
वैह ध्वनि आएल उत्तरक बिना प्यासल रहब,
होएत एहि तरहक परिणाम जौँ धृष्टता करब।
ई अछि कोनो यक्ष सोचि युधिष्ठिर बाजल,
पुछू प्रश्न उत्तर सम्यक देब शुरू भेल यक्ष।
मनुष्यक संग के अछि दैत? प्रथमतः ई बाजू,
धैर्य टा दैछ संग मनुक्खक सदिखन सोकाजू।
यशलाभक अछि कोन उपाय एकटा?
दान बिनु यश नहि भेटैछ कोनोटा।
वायुसँ त्वरित अछि कोन वस्तु?
मनक आगाँ वायुक गति नहि कतहु ।
प्रवासीक संगी अछि के एकेटा?
विद्याक इतर नहि संगी एकोटा।
ककरा त्यजि कए मनुक्खकेँ भेटैछ मुक्त्ति?
अहं छोड़ल तखन भेटत विमुक्त्ति।
कोन वस्तुक हराएलासँ नहि होइछ मन दुःखित?
क्रोधक हरएलासँ किए होयय क्यो शोकित।
कोन वस्तुक चोरिसँ होइछ मनुक्ख धनिक?
लोभक क्षति बनबैछ पुष्ट सबहिँ।
ब्राह्मण जन्म, विद्या, शील कोन गप पर अवलम्बित?
शील स्वभाव बिनु ब्राह्मण रहत नहि किछु।
धर्मसँ बढ़ि अछि की जगतमे?
उदार मनसि उच्च पदस्थ सभसँ।
कोन मित्र नहि होइत अछि पुरान?
सज्जनसँ कएल गेल मित्राताक कोना अवसान।
सभसँ पैघ अद्भुत की अछि एहि जगमे?
मृत्यु सभ दिनु देखनहु अछैतो जीवन लालसा,
एहिसँ बढ़ि अद्भुत आश्चर्य अछि की?
प्रसन्नचित्त भए यक्ष कहल युधिष्ठिर कहू,
कोनो एक भाएकेँ हम जीवित कए सकब।
तखन नकुलकेँ कए दिअ जीवित,
सुनि यक्ष पूछल कहब तँ भीम अर्जुन कोनोकेँ,
जीवित करब जकर रण कौशल करत रक्षा।
धर्मराज कहल धर्मक बिना नहि होइछ रक्षा,
कुन्ती पुत्र हम युधिष्ठिर जिबैत छी,
माद्री मातुक पुत्र जिबथु नकुल सैह उचित।
सुनि कहल हिरण वेशधारी यमराज हे पुत्र,
पक्षपात रहित छी अहाँ तेँ सभ भाए जीबथु।
पुत्रकेँ देखि मोन तृप्त भेलन्हि यमक,
पाण्डव गण तखन घुरि द्रौपदीक लग गेलाह।
४. विराट पर्व
(अनुवर्तते)
c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।


text:
शनिवार, 19 जुलाई 2014
मिथिला राज्य किऐक?
भारत स्वतंत्र भेलाक बाद संघीय गणतांत्रिक राष्ट्र बनल, केन्द्र तथा राज्य सरकार द्वारा संविधान केर शासन सँ देश संचालित हेबाक निर्णय भेलैक। मिथिला भारतक अभिन्न हिस्सा आदिकालीन इतिहास, पूर्ण संस्कृति, संपन्न आ विकसित भाषा, लोकसंस्कृति, विशिष्ट पहिचान सहित केर क्षेत्र रहल अछि। इतिहास मे 'मिथिलादेश, बज्जिप्रदेश, तिरहुत, विदेहराज्य, आदि' नाम सँ सुविख्यात मिथिला केँ राज्य (प्रान्त) रूप मे मान्यता पेबाक माँग लगभग १९०५ ई. सँ कैल जाइत रहल अछि। अन्ततोगत्वा १९१२ ई. बिहार नाम सँ एक प्रान्त विभिन्न संस्कृति केँ एकत्रित रूप मे ब्रिटीश भारत मे बनल जाहि मे मिथिला क्षेत्र केँ सेहो गाँथि देल गेल।
एक तरफ बर्बर अंग्रेजी हुकुमत सँ परतंत्र भारत स्वाधीनताक संग्राम लडि रहल छल तऽ दोसर दिशि भारतीय दर्शन, मूल्य, मान्यता आ पहिचानक विशिष्टताकेँ नष्ट करबाक लेल भिन्न-भिन्न तरहक शासनादेश पारित होइत छल। एहि बीच मिथिलाक आदिकालीन इतिहास पर मध्यकालीन भारतक मगध सम्राज्य केर वर्चस्व केँ थोपैत बंग प्रान्त सँ इतर बिहार प्रान्त जाहि मे मिथिला, मगध, कोसल (उडीसा), झारखंड, भोजपुर केँ इकट्ठा राखल गेल। राजनैतिक रूप सँ चेतनशील जनमानस बिहार सँ अलग उडीसा आर झारखंड पाबि चुकल अछि, मुदा निरंतर संघर्षरत मिथिला विद्वान् समाज द्वारा उठायल गेल पृथक मिथिला राज्य केर माँग आइ धरि अधर मे लटकल अछि।
बिहार निर्माणक सौ वर्ष पूरा भऽ चुकल अछि। मिथिला लिपि विलुप्त, मैथिली भाषा मृत्युक कगार पर, मिथिला क्षेत्रीय पौराणिक धरोहर मटियामेट, लोकसंस्कृति पर पलायनक खतरनाक जहरीला दंश सँ लहुलुहान मिथिलावासी अपनहि सँ अपन पहिचान बदलबाक घृणित अवस्था मे प्रवेश पाबि चुकल अछि। जाहि मैथिली भाषाक ओज विश्व केर अन्य भाषा केँ सेहो समुचित मार्गदर्शन केलक, आइ वैह मैथिली विपन्न सृजनशीलता सँ रुग्ण अछि। बहुत देरी सँ भारतीय संविधान द्वारा एहि भाषा केँ सम्मान देल गेल, मुदा एहि नाममात्र सम्मान सँ क्रियात्मक योगदान हाल धरि नगण्य राखि केवल मिथिलाक पहिचान केँ नष्ट करबाक खतरनाक षड्यन्त्र बुझाइत अछि, हर तरहें मानू 'बिहारी उपनिवेशवाद' केँ जबरदस्ती मिथिला पर लादल गेल हो। समय-समय पर राजनीतिक विचार-विमर्शमे मिथिला राज्य केर निर्माण सन्दर्भ उपरोक्त चिन्ता केँ मनन कैल गेल अछि, मुदा हर बेर मिथिलाक विरुद्ध निर्णय सँ अवस्था जस केँ तस बनल अछि, बरु दिन-ब-दिन आरो बेसी चिन्तनीय बनल जा रहल अछि।
१९४७ ई. मे भारतक स्वतंत्रता प्राप्ति भेला पर स्वशासन मे प्रवेश राष्ट्र केर नीति-निर्माता राज्य गठन हेतु विचार-विमर्श शुरु केलनि। भाषा तथा भौगोलिक पहिचान केर आधार पर राज्य बनेबाक निर्णय बहुत पहिनहि सँ रहल, एहि आधार मे आरो नव नीति जेना राज्यक निर्माण जँ लोकहित मे होइ, राष्ट्रक अखण्डता पर असर नहि पडैक, जनभावना अनुरूप नव राज्य बनय; मोटामोटी एहि नीति संग नया राज्य केर निर्माणक निर्णय कैल गेल छल। भारतक विभिन्न भाग मे राज्य बनेबाक लेल आन्दोलन सबहक परिणाम जे सरकार द्वारा राज्य पुनर्गठन आयोग केर गठन कैल गेल। नव अधिनियम पास कैल गेल। किछु नव राज्य सेहो बनायल गेल। मुदा मिथिलाक माँग केँ 'जनभावना अनुरूप' नहि कहि १९५६ मे नकारल गेल। नकारबाक लेल एक महत्त्वपूर्ण कारण इहो छल जे 'मैथिली भाषा' केँ भारतीय भाषाक मान्यता प्राप्त सूची मे ताहि दिन स्थान नहि छल, माँग मात्र उच्च शिक्षित वर्ग द्वारा उठाओल गेल छल, नहि कि आम जनमानसक एहेन कोनो इच्छा अछि, बिहार मे रहितो एहि क्षेत्रक विशेष ध्यान राखल जा सकैत छैक, आदि आधार पर मिथिला राज्य अस्वीकारल गेल छल।
परिणाम सोझाँ अछि जे मिथिलावासी मैथिलीभाषी मैथिल आइ बिहारी बनि अपनहि भूमि सँ पलायन करय लेल मजबूर छथि आर मिथिलाक समस्त लोकसंस्कृति विलोपान्मुख बनि गेल अछि। लोकपलायनक विस्फोट एहि क्षेत्र लेल अभिशाप प्रमाणित भऽ चुकल अछि। एहि जहरक प्रभाव लगभग मिथिलाक मृत्यु तय कय देने अछि।
जँ मिथिला राज्य केर गठन नहि होयत तऽ एकरा बचेनाय असंभव अछि, कारण बिहार मे आर्थिक उपेक्षा सँ लैत आधारभूत संरचनाक विकास सेहो पूर्णरूपेण ठप्प पडि गेल अछि, बिहारक समस्त बजट विनियोजन मात्र पटना आ दक्षिणी बिहारक क्षेत्र मे केन्द्रित अछि। मिथिला क्षेत्र मे जेहो मिल, उद्योग, व्यवसाय आर आर्थिक आधार सब छल तेकरा क्रमश: क्षय कैल जा चुकल अछि, जे जातीय सौहार्द्रता सँ सामाजिक विकास केर स्वस्फूर्त संरचना सब छल ओ सब बिहारी जातिवादी राजनीति केर भुमरी मे चौपट भऽ चुकल अछि। आइ मिथिला लोकविहीन आ आपसी ईर्ष्या-द्वेष सँ भरल समाज संग अपन भविष्य लेल कुहैर-कुहैर कानि रहल अछि।
मिथिला राज्य एकमात्र समाधान, कारण स्वशासनक अधिकार भारतीय गणतंत्र केर संविधान द्वारा न्यायसंगत मानल गेल छैक। मिथिला क्षेत्रक भरपूर विकास लेल मिथिलाक अपन सरकार, अपन कोष, अपन योजना आ मिथिलाक अपनहि लोकनेता बनैत कल्याण कय सकैत अछि। आउ, सिलसिलेवार नजरि दी किछु महत्त्वपूर्ण विन्दु पर:
१. राज्य पुनर्गठन आयग जे भारत सरकार द्वारा गठित छलए करीब ६० साल पूर्व अपन रिपोर्ट मे कहलकैक जे मैथिली भाषा संविधानक अष्टम् अनुसूची मे दर्ज नहि अछि ताहि हेतु मिथिला राज्यक निर्माण संभव नहि अछि।
२. २२ दिसम्बर, २००३ केँ मैथिली संविधानक अष्टम् अनुसूची मे स्थान प्राप्त कएलक, तकर बाद मिथिला राज्य केर निर्माणक मार्ग संवैधानिक रूप मे प्रशस्त भऽ चुकल अछि।
३. मैथिली भाषा-भाषी जनसंख्या जकर संख्या भाषाई आधार पर बनल राज्य यथा कश्मीरी, मणिपुरी, पंजाबी, आसामी, मलयाली, कन्नड सँ बहुत बेसी अछि।
४. हमरा सबसँ बेसी भाषा बजनिहार केवल हिन्दी, उर्दू, तेलगु, मराठी, तमिल तथा बंगला भाषाभाषी अछि। एहि हिसाब सऽ संपूर्ण देश मे सातम बहुसंख्यक भाषाभाषी समूह हम सब छी। भारतीय संविधान केर अन्तर्गत प्रदत्त अधिकारक तहत त्वरित कार्रबाई कय हमरा सब अलग राज्य केर अधिकारी छी, परन्तु हमरा सबकेँ एहि अधिकार सँ वंचित राखल गेल अछि।
५. मिथिला राज्य केर पक्ष मे एकटा और महत्त्वपूर्ण विन्दु मैथिली भाषाकेँ विशिष्ट वर्णमाला अछि जे तिलकेश्वरस्थान महादेव मन्दिर २०३ AD मे वर्णित अछि। ई देश केर कुनु भाषा सँ पुरान भाषा अछि, परन्तु हिन्दी (देवनागरी) आ बंगला मिथिलाक्षर सँ बादक वर्णमाला अछि।
६. आधुनिक प्रजातांत्रिक देश केर पहिल शर्त कल्याणकारी राज्यक रूप छैक, तकर आधार प्राथमिक शिक्षा जे मातृभाषा मे हेबाक चाही। आधुनिक भारतक ओ राज्य जकर प्राथमिक शिक्षा अपन मातृभाषाक माध्यम मे छैक से सब रूपे विकसित राज्यक श्रेणीमे आबि गेल अछि। परन्तु मिथिलाक अन्दर जतय प्राथमिक शिक्षाक माध्यम हिन्दी अछि ओतय स्कूलक ड्राप-आउट देशे नहि अपितु संसार मे सबसँ बेसी अछि। ओहि ड्राप-आउट (बीच मे पढाई छोडनिहार) केँ रोकबा लेल राज्य सरकार आ केन्द्र सरकार आर्थिक प्रोत्साहन दऽ रहल छैक। लेकिन कोनो सरकार लग एकर स्थायी इलाज जे प्राथमिक शिक्षा अपन मातृभाषा मे हेबाक चाही तकर योजना नहि अछि। एकर उदाहरण बिहार सरकार द्वारा एक लाख शिक्षक केर नियुक्तिक सन्दर्भ विधान परिषद् मे शिक्षा मंत्री द्वारा निर्लज्जतापूर्वक देल स्वीकारोक्ति अछि जे मैथिली शिक्षक केर नियुक्तिक प्रावधान सरकार लग नहि अछि।
७. किछु भ्रान्ति जे भाषाई आधारपर मिथिला राज्यक गठन सँ जे हिन्दीभाषी छथि से कमजोर हेतैक, से सम्पूर्ण रूपेण भ्रामित करयवला सोच अछि। किऐक तऽ देशक आबादीक एकटा पैघ हिस्सा अगर निरक्षर आ अविकसित रहत तऽ वैश्विक शक्ति बनेक भारतक अवधारणा हास्यास्पद भऽ जायत। ठीक एकर उनटा मिथिला राज्यक गठन सँ ओकर प्राथमिक शिक्षा केर माध्यम मातृभाषा बनत, जाहि सँ मिथिलाक विकासक संग देशक विकास हेतैक।
८. आजादी केर लगभग ७० वर्ष भऽ गेल मुदा मिथिला मे एकोटा बडका औद्योगिक युनिट नहि लागल, उनटे ब्रिटिश कालक सम्पूर्ण उद्योग-धंधा बन्द कय देल गेल जकर दुष्प्रभाव ई भेल जे मिथिला सस्ता आ अकुशल श्रमिक आपूर्तिक क्षेत्र मे परिणति पाबि गेल। एहि तरहें एतुका जोन-बोनिहारकेँ देशक विभिन्न भागमे प्रवासक दौरान सब तरहक अपमान, गारि आ गंभीर शोषण केर सामना करय पडैत छैक।
९. कृषि क्षेत्र केँ एकटा व्यापक षड्यंत्रक तहत बर्बाद कएल गेल। मिथिलाक कृषिक सन्दर्भ मे राज्य सरकार आ केन्द्र सरकार केर योजना बनौनिहार एतुका प्राकृतिक-भौगोलिक अवस्था केँ नजरअन्दाज कएलन्हि। सडक तथा रेल मार्गक निर्माण एवं बाढि नियंत्रण केर नाम पर मिथिलाक मूल पूँजी जलस्रोत जे विभिन्न हिमाली नदी सँ प्राप्त होएत रहल तेकर सबहक प्राकृतिक बहाव केँ तोडि-मोडि स्वस्फूर्त जल-सिंचन, जल-भंडारण आदि केँ ध्वस्त कय देल गेल।
१०. जलस्रोतक समुचित दोहन नहि कय अदूरदर्शी योजना सँ जनहित केँ बड पैघ अप्रत्यक्ष नोकसानी देल गेल। आइ मिथिला मे भूमिगत जलस्तर तक घटि गेल अछि, मिथिला सँ मत्स्य-कृषि गायब भऽ चुकल अछि, पनबिजली, सिंचाई, सेहो सुव्यवस्थापित नहि अछि। एहि सँ जनजीवन दूरगामी प्रभाव सँ प्रभावित भेल अछि। यदाकदा प्रकृति विरुद्ध कार्य भेलाक दुष्परिणाम बाँध टूटनाय सँ जल-प्रलय केर रूप मे महाविनाशकारी बाढि तथा बाढिजनित विभिन्न प्रकोप सँ जनसमुदाय क्षति केँ भोगैत छथि।
११. १९म शताब्दी धरि मिथिला चाउरक सबसँ पैघ उत्पादक आ निर्यातक केन्द्र छल। मात्र मयानमार (वर्मा) मिथिला सँ बेसी धान उपजबैवला देश छल। तकरा एकटा सुनियोजित षड्यंत्रक तहत बर्बाद कएल गेल।
१२. आइ एतेक वृहद जनसंख्याक पालन-पोषणक आधार नहिये कृषि अछि आ नहिये उद्योग अछि। एतेक पैघ जनसंख्या पलायन लेल मजबूर अछि। अकुशल श्रमिक द्वारा भेजल गेल पैसा पर जीवन-यापन करैक लेल मजबूर अछि।
१३. एकर एकमात्र कारण राजनेता तथा अफसरशाहीक औपनिवेशिक सोच आ क्रियाकलाप अछि जकर एकटा उदाहरण मिथिलाक बैंकिंग प्रणाली अछि। क्रेडिट डिपोजिट रेशियो मे मिथिलांचलक बैंक मे जमा कएल पैसा मिथिलाक विकास मे नहि लागि कऽ मुम्बई आ दिल्लीक स्टाक एक्सचेन्ज मे जाइत अछि। एकर अर्थ अविकसित गरीब मिथिलाक लोकक पाइ विकसित राज्यक आगाँक विकास लेल खर्च कएल जाइत अछि। ई एहन निर्धन क्षेत्रक निवासीक घोर शोषणक उदाहरण अछि।
१४. मिथिलाँचलक अवाम एखन तक कोनो उग्रवाद, अतिवाद आ माओवाद सँ प्रभावित नहि भेल अछि। कि भारत सरकार एहि शांतिवादी-सहिष्णुवादी समुदायकेँ निरन्तर आर्थक शोषण सँ उग्र आन्दोलनक रास्ता पर जेबाक लेल मजबूर कय रहल अछि?
१५. सुगौली संधि (१८१६) मे मिथिलाँचलक हृदयकेँ दू फाड कऽ देलक, हलाँकि हालहि नेपाल गणतंत्र मे परिणति पाबि नव संविधान बनेबाक प्रक्रिया अन्तर्गत संघीयताक स्थापना लेल प्रयासरत अछि आ ओतहु मिथिला राज्य केर स्थापनाक माँग वर्तमान संविधान सभा द्वारा विचाराधीन अछि।
१६. पछिला संसदक विभिन्न सेशन मे ०६.१२.२०१० सँ १३.१२.२०१० तक १९२ घंटाक धरना कार्यक्रम संपन्न भेल अछि आ हाल धरि हरेक सेशनक प्रथम दिन रूटीन धरना द्वारा मिथिला राज्य केर माँग निरन्तरता मे राखल जा रहल अछि।
१७. पन्द्रहम लोकसभा अन्तर्गत दरभंगा सँ सांसद कीर्ति झा आजाद द्वारा मिथिला राज्यक माँग लेल प्राइवेट मेम्बर बिल "बिहार झारखंड रिआर्गेनाइजेशन बिल" सेहो संसदक पटल पर राखल जा चुकल अछि।
१८. सोलहम लोकसभा जे देश भरि द्वारा सांस्कृतिक राष्ट्रवाद केर विशाल समर्थन प्राप्त केलक अछि ताहि मे ५ लोकसभा सदस्य द्वारा मैथिली भाषा मे शपथ-ग्रहण करैत मिथिला राज्यक माँग केँ अग्रसर कैल गेल अछि आ दर्जनों सांसद एहि लेल अपन समर्थन स्वीकारोक्ति देने छथि।
सूचनार्थ:अखिल भारतीय मिथिला राज्य संघर्ष समिति विभिन्न मैथिली भाषा-भाषीक संगठनक समुच्चय अछि। ई तमाम राजनैतिक दल तथा समाजिक संगठन कय मिथिला राज्यक एजेन्डा पर कार्य करैक लेल आग्रह करैत अछि।
सोमवार, 14 जुलाई 2014
मंगलवार, 1 जुलाई 2014
पृथक् मिथिला राज्यक माँग हेतु एकदिवसीय कार्यक्रम
परमादरणीय मिथिलावासी,
सादर नमस्कार----
भाईलोकनि अपने सभ सँ साग्रह निवेदन अछि जे मिथिला-मैथिली के विकास आओर क पृथक् मिथिला राज्यक माँग हेतु , "मिथिला विकास संगठन" दिनांक 5 जुलाई 2014 क् सुवह दस बजे दरभंगा समाहरणालय पर प्रचण्ड धरना के एकदिवसीय कार्यक्रम रखलक अछि ।
सादर नमस्कार----
भाईलोकनि अपने सभ सँ साग्रह निवेदन अछि जे मिथिला-मैथिली के विकास आओर क पृथक् मिथिला राज्यक माँग हेतु , "मिथिला विकास संगठन" दिनांक 5 जुलाई 2014 क् सुवह दस बजे दरभंगा समाहरणालय पर प्रचण्ड धरना के एकदिवसीय कार्यक्रम रखलक अछि ।
हम समस्त मिथिलावासी के आवाहन करैत छी जे एहि कार्यक्रम में अपार जनसमूह के संग पहुँच आन्दोलन के धारदार बनाबी ।अहाँक योगदान मिथिलाक मर्यादा एवं भाषा साहित्य, सभ्यता, संस्कृति के संरक्षण आओर पृथक मिथिला राज्यक माँग के दिशा में अनुपम उदाहरण प्रस्तुत करत । जय मिथिलावाशी , हरहर महादेव, जय माँ मैथिली , जय श्री हरिः
सदस्यता लें संदेश (Atom)


text:
Friday, August 10, 2012
पंकज कुमार प्रियांशु -जीवनक अनमोल क्षण
पंकज कुमार प्रियांशु
पिता- श्री विद्याधर झा, जन्म ०३.०२.१९८५
जीवनक अनमोल क्षण
जखन प्लस टू सँ इण्टर कएलाक बाद महाविद्यालयमे प्रवेश कएलौं तँ बहुत प्रयास कएलाक बाद दू गोट संगी बनल, ओहो समाज सेवा कार्यसँ जुड़लाक बाद। सुनबामे अबैत छल जे कॉलेज स्टूडेन्टकेँ कए गोट मित्र रहैत अछि- पुरुष मित्र आ महिला मित्र, दुनू। पुरुष मित्र तँ बुझएमे आएल मुदा महिला मित्र, ऐपर हमरा कनी आपत्ति छल, किए तँ हमरा बुझने पुरुष ओ महिला मात्र मित्रेटा बनि नै रहि सकैत अछि। महिला मित्र नै बनए एकरा प्रति सचेष्ट रहैत छलौं। जौं कोनो लड़कीसँ आमने-सामने गप करबाक स्थिति उत्पन्न भऽ जाइत छल तँ परेशान भऽ जाइत छलौं। ऐ बातपर हम सदिखन दृढ़ निश्चय रही जे जौं कहियो कोनो लड़कीसँ मित्रता भेल तँ ओकरा अपन जीवन-संगिनी बनबाक प्रस्ताव अवश्य देबै। मुदा तकरा लेल एकटा एहेन कियो होएबाक चाही जकर कल्पना हम कएने छी। आ हमर कल्पनामे जकर प्रतिबिम्ब छल, तकरामे एकमात्र विशेषताक आशा ई कएने रही जे ओ हमरा बूझि सकए। मुदा आजुक समए एहेन साथी भेटनाइ, ओहूमे हमरा एहेन सामान्य परिवारक लड़काकेँ, असम्भव बुझना जाइत छल। तँए ऐ दिशामे हमर कोनो विशेष प्रयास कहियो नै रहल।
समए बितैत रहल आ महाविद्यालयमे नामांकन लेलौं। हमर मनकेँ जकर इन्तजार छल से शाइत ओतहि आसपास हमर प्रतीक्षामे छल, ई बात बड्ड बादमे बुझएमे आएल। एक दिन कोनो विशेष कार्यवश स्टेशन जएबाक मौका भेटल, किछु अतिथि लोकनि आएल रहथि, हुनका लोकनिकेँ ट्रेनपर बैसेबाक लेल। जइ बॉगीमे हिनका लोकनिक आरक्षण छल आेइमे नीचाँबला दूटा बर्थ खाली रहै। ट्रेन खुजबामे अखन किछु समए छल। तँए हम ओइ खाली बर्थपर बैस रहलौं। किछु समैक बाद ओइ बॉगीमे दूटा लड़कीकेँ चढ़ैत देखलिऐ। आेइमे एकटा लड़की चिन्हार सन लागल। भगवानसँ प्रार्थना कएलौं जे कम-सँ-कम किछु क्षणक लेल ओ हमरा लग आबि बैसए। हमर मन तत्क्षण पूरा भऽ गेल। जखन करीबसँ हमर नजरि ओकरासँ मिलल तँ इच्छा भेल जे सभ मर्यादा तोड़ि एकटक ओकरे देखैत रहिऐ। मुदा से नै भऽ सकैत छल। हमरा लागल, ई तँ ओएह छथि जिनका हमर आत्मा एकीकार करए लेल व्याकुल छल। किछु देर बाद ट्रेन खुजल आ एक खुबसूरत पल हमरासँ दूर होइत गेल।
ओ हमरासँ दूर तँ चलि गेली मुदा हमर मन हमरा संगे नै छल। किछु दिन बाद विश्वविद्यालयक कोनो कार्यक्रममे पुनः भेँट भेल। तखन बुझएमे आएल जे ओ हमर विभागक बगलबला विभागक छात्रा छलीह। आब सप्ताहमे एक-दू दिन हुनकासँ भेँट भऽ जाइत छल। कोनो बात करबाक साहस तँ नै होइत छल मुदा जाधरि ओ सोझाँमे रहैत छलीह दुनियाँ बिसरबाक मन होइत छल। एक साल बाद ओकर सत्र समाप्त भऽ गेलै आ ओ अनचोक्के एक दिन शहरसँ दूर चलि गेली। बहुत किछु कहबाक रहए मुदा आब सभ मनेमे रहि गेल। तखन मनकेँ सांत्वना देबाक लेल तरह-तरहक बात अपने-आपसँ करए लगलौं। सोचलौं एतेक पैघ परिवारक लड़की हमरासँ दोस्ती किए करत? एतेक सुन्दर नयनाभिराम लड़कीक की पहिनेसँ कोनो दोस्त नै हेतै जकरा ओ दोस्तसँ बेसी आर किछु मानैत हएत। एहने सभ विचारसँ मनकेँ बुझबाक प्रयास करैत छलौं, मुदा आगू जा कए हमर ई सभ विचार असत्य भेल।
धीरे-धीरे हम अपन कार्यमे लागि गेलौं मुदा ओ मनमोहिनी चेहरा हमरा सामनेसँ कहियो नै हटल। तीन-चारि मासक बाद संयोगसँ ओइ विभागमे जेबाक मौका लागल। ओतए सामान्य प्रयासक बाद हमरा ओकर नम्बर सेहो भेट गेल मुदा बात करबाक हिम्मति नै जुटा सकलौं। संयोगसँ ओइ विभागमे कोनो विशेष कार्यक्रमक आयोजन छल। हम ऐ कार्यक्रमक जानकारी देबए लेल हुनका फोन कएल। बहुत बेसी नै, दू-चारि मिनट गप भेल। जखन ओ दोबारा भागलपुर अएलीह तँ लगभग एक घंटा समए बितेबाक मौका भेटल। ओइ बीचमे एक-दू बेर हुनक मोबाइलपर फोनो आएल, जइमे आधा घंटा लगभग ओ व्यस्त रहलीह। हमरा ई पक्का बुझा गेल जे हुनक पहिनेसँ कोनो मित्र छल, कोन प्रकारक से नै बूझि सकलौं।
ओ जखन वापस चलि गेली तँ हुनका लए परेशान रहए लगलौं। ओना आब फोनपर बातचीतक सिलसिला शुरू भऽ गेल छल। तैयो हमर मन हुनका प्रति एतेक आकृष्ट भऽ गेल छल जे एक दिन हुनका बिना बितेनाइ मोश्किल भऽ गेल छल। परोक्ष रूपसँ अपन मोनक दशा हुनकासँ गपशपक क्रममे बता दइ छलियनि। हमरा आस्ते-आस्ते एहेन लागए लागल जे शाइत ओहो हमरासँ प्रेम करैत छथि।शाइत ओ पहिने हमरा दिससँ पहलक आशा कएने छलीह। लगभग दू मासक बाद एहेन मौका लागल जे हम डराइत-डराइत अपन मनक बात कहि देलियनि। दू दिन बाद हमरा जबाब भेटल। जबाब अनुकूल छल। आब तँ हमरा लागए लागल जे हमर जिन्दगीक सभसँ बहुमूल्य वस्तु हमरा भेट गेल।
विश्वास नै होइत अछि मुदा ई सत्य अछि जे आइ ओ हमर जीवन संगिनीक रूपमे संग दऽ रहल छथि। आ एक आदर्श गृहिणीक अपन जिम्मेदारी सम्हारि रहल छथि। ईश्वरकेँ धन्यवाद दैत छियनि जे हमरा एक एहेन जीवन साथी प्रदान कएलनि जे हमर जीवनक क्षण-क्षणकेँ अमृत समान पवित्र आ विशिष्ट बना देने छथि।
Posted by Gajendra at 12:40 PM
Labels: पंकज कुमार प्रियांशु
Subscribe to: Post Comments (Atom)


text:
"किदन कहै छै
" श्रृंखला केर एगारहम प्रश्न छलः
घर जरनि तं घूर मिझाबथि केर की अभिप्राय
?
विकल्प छलः
1.पैघ क्षति कें उपेक्षा कए आन प्रकारक प्रयत्न कएनिहार
2.आगिक माध्यम कें समाप्त कएला सं अगिलगीक संभावना समाप्त भ जाइछ
3.इंतजाम पहिनहि सं राखक चाही। ऐन वक्त पर कएल प्रयास कें पूर्ण फल नहि भेटैछ
4.ओकाद नहि रहितो आडम्बर कएनिहार पर व्यंग्य
वोट कएनिहारलोकनि पैघ क्षति कें उपेक्षा कए आन प्रकारक प्रयत्न कएनिहार
विकल्प चुनलनि आ इएह सही उत्तर थिक। बधाई। पुनः नव कहबी प्रस्तुत अछि। वोट करू,प्रयोग करू आ प्रयोग सुझाउ।


text:
Saturday, 4 March 2017
पद्य - २३३ - देबाड़ या दिबाड़ (बाल कविता)
देबाड़ या दिबाड़ (बाल कविता)
कतबहु हो मजगूत मकान ।
चाहे हो परोपट्टाक शान ।
भूकम्प - बाढ़ि - अन्हररोधी ।
या तड़ितपात - ठनकारोधी ।
पर तइयो ने अजर - अमर बुझियौ, कारण एक्कर छी दिबाड़ ।।
छी दिबाड़ बड़ ढीठ जीव ।
बड़ असंजाइत नाशी ई जीव ।
भीजल - भू छाहरि एकर डीह ।
नञि सुखलहुमे ई करैछ पीठ ।
ओ रक्षित नञि स्थान कोनहु, पहुँचए नञि जाहिठाँ ई दिबाड़ ।।*१
छी भाँति - भाँति केर रंग रूप ।
जल - थल सभठाँ भेटै ई भूप ।
किछु लागै उजरा चुट्टी सनि ।
किछु उड़ैबाला कीड़ी सनि ।*२
हर निर्माणक ढाहैछ अहं, जे छोट जीव कहबैछ दिबाड़ ।।
संकेत आ किछु रोचक तथ्य -
*१ - दिबाड़ यद्यपि भीजल (वा नम वा आर्द्र) आ छाहरियुक्त स्थान पर बेसी भेटैत अछि मुदा सही कही तँऽ धरतीक दूनू ध्रुवीय (आर्कटिक ओ अण्टार्कटिक) प्रदेशकेँ छोड़ि विश्वमे सभठाँ भेटैत अछि ।
*२ - दिबाड़केँ अंग्रेजीमे व्हाइट ऑण्ट (WHITE ANT = उजरा चुट्टी) कहल जाइत अछि । सम्भवतः तेँ कल्याणी कोशमे एकरा चुट्टीक एक प्रकार कहल गेल अछि मुदा जीव विज्ञानक अनुसारेँ ई चुट्टीक प्रकार नञि अछि अपितु जैविक क्रमविकाशमे चुट्टीसँ बहुत दूर अछि । उनटहि दिबाड़ जैविक क्रमविकाशमे सनकिड़बाक बेसी नजदीक अछि ।
मैथिली पाक्षिक इण्टरनेट पत्रिका “विदेह” केर 219म अंक (01 जनबरी 2017) (वर्ष 10, मास 110, अंक 219) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
सोमवार, 26 फ़रवरी 2018
सरसोके खेतमे भेटल 30 सालक महिलाकेँ लहाश : इलाकामे मचल कोहराम
दरभंगा [ प्रणव कुमार चौधरी ] : जिलाक मब्बी ओपी इलाकाकेँ मब्बी बेलौनामे आय सोमदिन मब्बी-कमतौल रोडक मब्बी चौकसँ 500 मीटरके दूरी पर रोडके पुबारी कात सरसोकेँ खेतमे एकटा महिलाक लहाश भेटलाहसँ इलाकामे कोहराम मचि गेल छैक।
करीब 30 सालक अहि महिलाक गर्दैनमे ओढ़नी देखि लागैत छैक जे आरोपी गर्दैन दबाकय ओकर हत्या कएने छैक। घास काटिनिहाईर लोक सभ जखन लहाश देखलक तs घटनाक समाद पुलिस केर देलनि।
मब्बी ओपी अध्यक्ष गौतम कुमार पुलिस बलकेँ संग घटनास्थल पर पहुँचिकय लाहशकेँ अपन कब्जामे लs पोस्टमार्टम लेल डीएमसीएच पठबा देलक अछि। पुलिस मामलाकेँ छानबीनमे जुटि गेल अछि।
Labels: दरभंगा


text:
बहुआयामी व्यक्तित्वक
व्यक्ति एवं मैथिली फिल्म सिन्दूरदानक अभिनेता श्री कुमार शैलेन्द्रसँ प्रतिनिधि
युवा लघुकथाकार एवं समालोचक मुन्नाजीसँ भेल गपशपक अंश अहाँक सोझाँ राखल जा रहल
अछि।–
मुन्नाजी: पहिल बेर मैथिलीमे कोन
विधासँ वा कोना प्रवेश भेल आ ओकर की कारण छल?
कुमार शैलेन्द्र: सन १९६४ ई. मे राजेन्द्र
नगर पटनामे हमर जन्म भेल। हमर पिता शिवकान्त झा ओइ समए हिन्दी दैनिक आर्यावर्तमे
समाचार सम्पादक रहथि। घरमे कएकटा अखबार, मैथिली पत्रिका शुरूहेसँ पढ़बा लेल भेटल। ओइ
समएमे पटनामे ठाम ठीम विद्यापति पर्व समारोह हुअए, मैथिलीक
रुचि हमरा ओतएसँ जागल। तकर बाद जखन हम कॉलेजमे पहुँचलहुँ तँ हरिमोहन झाक साहित्य
पढ़ि हमरा आभास भेल जे मैथिली साहित्य बड्ड समृद्ध अछि। तकर परिणाम भेल जे हम
इण्टरमीडिएटमे अनिवार्य भाषा (१०० अंकक) हिन्दीक बदलबा कऽ मैथिली राखि लेलौं। तकर
पछाति हम मैथिलीयेमे ऑनर्स आ एम.ए. केलहुँ। हम कॉलेजमे रही तखने उत्सुकता रंगमंच
दिस भेल। हमरा मोन पड़ैछ रवीन्द्रनाथ ठाकुर, जिनका द्वारा
पटनामे मैथिलीक पहिल रंगमंचक गठन भेल, “रंगलोक” जे ओहि समएमे एकटा नाटक मंचन केलक जकर समीक्षा लिखि हम आयावर्तमे देलिऐ।
ओहि समय गोकुलनाथ झा आ भीमनाथ झा कहलनि, समीक्षा हमर
रिपोर्टर लिखत, अहाँक समीक्षा नै हएत। फेर गोकुल बाबू कहलनि,
समीक्षा नीक अछि, लिखैत रहू। ओ हमर पहिल
समीक्षा छल, नै छपल मुदा तकर बाद समीक्षा लिखैत रहलौं आ छपैत
रहलौं।
हमरा पता चलल जे कौशल
किशोर दास पटनामे एहेन युवक सभकेँ ताकि रहल छथि जिनका रंगमंचमे रुचि होइन। कौशलजी
आइसँ पहिने कलकत्तामे रंगमंचसँ जुड़ि सफल रहल छलाह आ आब पटना आबि गेल रहथि। हम
हुनकासँ भेंट केलौं आ तकर पछाति सबहक विचारे १८ फरबरी १९८२ ई. केँ एकटा मीटिंग
राखल गेलै जाहिमे हम, कौशल किशोर दास, प्रमोद भाइजी, अरुण कुमार झा आ गोकुलनाथ दास कुल पाँच गोटे, ओइ
मीटिंगमे उपस्थित भेल रही। हमरा प्रस्तावे “अरिपन” नामक संस्थापर सहमति बनल २८ फरबरी १९८२ केँ। मैथिलीक प्रतीक “अरिपन” क रूपमे एकर प्रस्ताव रखलौं। कौशलजी एकर
समर्थन केलनि। तकर बाद विचार भेलै नाटक मंचनक। बहुत रास मैथिली नाटकक किताब जमा
भेल जैपर कौशलदास सहमत नै भेला। हमरा कहलनि- पु.ल. देशपाण्डे लिखित मराठी नाटक-
बेचारा भगवान चर्चित आ पुरस्कृत एवं लोकप्रिय अछि। अहाँ मैथिली जनै छी ओकरा
हिन्दीसँ मैथिलीमे अनुवाद करू। ईएह मैथिली अनुवाद ओही नामे “अरिपन”मे पहिल बेर मंचित भेल।
तकर पछाति हमर भातिज अरुण
कुमार झा कहलनि जे अशोकनाथ “अश्क” मैथिलीमे नाटक लिखने छथि। ओ ओहि
समएमे छात्र रहथि आ हुनक लिखल नाटक “विद्रोह” हमरा सभकेँ पसिन्न पड़ल, ई “अरिपन”क दोसर पुष्प छल। हम सभ “अरिपन”क अध्यक्षक लेल बहुत वरिष्ठ गोटे लग गेलौं, कियो
अध्यक्षता लेल तैयार तँ नहिये भेला जे कहलनि- अहाँ सभ बेकार फिरिसान होइ छी, मैथिली रंगमंच कहियो अस्तित्वमे नै आबि पाओत। ओही क्रममे हम सभ जटाशंकर
दासजी सँ भेंट कएल, ओ एकमात्र व्यक्ति हमरा सभकेँ सभ तरहेँ
संग देलनि, अध्यक्षता केला। शेष बुजुर्ग सभ बादमे अरिपनक
छोट-छोट पदाधिकारी धरि भेला, हम आब नाम नै लेबऽ चाहब, हुनका सभकेँ अपमान बुझेतनि। दू वर्षक क्रियाकलापकेँ सभ कियो सराहऽ लगलाह
आ शेष सभ गोटेकेँ मैथिली रंगमंचक भविष्य देखाए लगलनि। तेसर वर्ष ओही संस्थाक
अध्यक्ष भेलाह श्री मंत्रेश्वर झाजी आ क्रमे हमरा सभकेँ विलगा देल गेल।
मुन्नाजी: अहाँ प्रारम्भमे
मैथिलीमे नाटकक योगदाने आगाँ एलौं मुदा फेर पत्रकारिता दिस उन्मुख भऽ गेलौं, नाटकसँ कोनो
असोकर्ज तँ नै बुझना गेल?
कुमार शैलेन्द्र: पत्रकारितामे- अहाँकेँ
कहलौं जे पिताजी पहिनेसँ ऐ काजमे लागल छलाह। तँ हमरो रुचि छले। उदयचन्द्र झा “विनोद” आ विभूति आनन्द दुनू गोटे माटि-पानि नामक पत्रिका बहार करैत छलाह। विनोदजी
तँ जॉबमे छलाहे समयाभाव छलनि, विभूतिजीकेँ सेहो मिथिला
मिहिरमे नोकरी लागि गेलनि। तखन माटिपानिक ८० प्रतिशत काज -यथा मुरलीधर प्रेसमे जा
टाइप सेटिंग कराबी, प्रूफरीडिंग कॉपी एडिट आदि-आदि काज करी-
फाइनल टच विभूतिजी आबि कऽ दैथि। हमर नाम नै रहै छल, हँ
अन्तिम दू अंकमे सहयोगी शैलेन्द्र कुमार झा जोड़ल गेल। तकर पछाति ओ बन्न भऽ गेलै,
जेना आन मैथिली पत्रिकाक दशा होइत छैक। पत्रकारिता तँ हमर पारिवारिक
कारोबार वा रोजगार बनि गेल छल। हमर पिताजी सेवानिवृत्त भऽ गेल रहथि। हमरा
आर्यावर्तमे प्रशिक्षु संवाददाताक रूपमे नोकरी भेल। हम सभ कोनो डिप्लोमा डिग्री
लेनाइ तँ दूर सुननेहो नै रही, विशेष कऽ पटनामे जे
पत्रकारितामे कोनो डिप्लोमा डिग्री होइत छैक। हँ, जँ हमरा
पहिने बुझल रहैत जे नाटकक लेल एन.एस.डी. (राष्ट्रीय नाट्य विद्यालय) प्रशिक्षण दैत
अछि तँ हम जरूर प्रयास करितौं, मुदा पटनामे ऐ तरहक कोनो
माहौल नै छलै। हमर पिताजी आर्यावर्त ज्वाइन करबासँ पहिने पुणेमे पेशेवर रंगकर्मीक
रूपेँ जुड़ल रहथि। १९५५ मे आकाशवाणी पटनासँ जुड़लाह आ तहियेसँ मैथिली नाटकमे अपन
स्वर दैत रहलाह। ई क्रम १९८५ धरि चलल। हमरा जनैत ओ पहिल व्यक्ति छथि जे अनवरत एतेक
दिन धरि मैथिली नाटकसँ जुड़ल रहलाह। १९७०-७२ क बाद प्रेमलता मिश्र “प्रेम”, बटुक भाइ सभ जुड़लाह, नीक
योगदान देलनि, मुदा हमर पिता शिवकान्त झाजी, आनन्द मिश्र, मायानन्द मिश्रक समकक्ष रहलाह। नाटकमे
हमरा रुचि ओतैसँ जागल। ओइ इलाकामे (हनुमाननगर, मधुबनी)मे
हुनकर मंचीय काजकेँ एकटा किंवदन्तीक रूपमे जानल जाइए।
मुन्नाजी: अहाँक अन्तिम नाटक उगना
हॉल्टक मंचन मिथिलांगन (दिल्ली) द्वारा २००९ मे भेल, जे पूर्णतः आजुक परिप्रेक्ष्यमे
प्रासंगिक आ मनोरंजक छल। एहिसँ पूर्व अहाँक कोन-कोन आ कोन तरहक नाटक सोझाँ आबि गेल
अछि? लेखन आ मंचन दुनू दृष्टिएँ?
कुमार शैलेन्द्र: पहिल बेर हम मंचपर एलौं
मराठीक अनूदित नाटक- बेचारा भगवान लऽ कऽ। तकर बाद बहुत रास नीक नाटकक अनुवाद
केलौं। हमर पहिल मैथिली नाटक अछि- मोर मन मोर मन नै पतिआइ-ए। दोसर ३१-१२-१९९६ केँ उत्तरायण
हास्य व्यंग्यपरक नाटक अछि, एकर बाद लोरिकायन, अग्निपथक सामा (चेतना
समितिसँ प्रकाशित), ई मैथिलीक पहिल नाटक छल जकरा बिहारक सभसँ
पैघ श्री कृष्ण मेमोरियल हॉलमे मंचित कएल गेल ०४.०८.२००१ केँ। गीतात्मक देसिल बयना
२००७ मे, मिथिलांगन (दिल्ली)क आग्रहपर नैकाबनिजाराक गीतात्मक
नाट्यरूपान्तरण केलौं जाहिमे १०टा गीत छै, जकर मंचन २००७ ई.
मे व्रजकिशोर वर्मा “मणिपद्म” जयन्तीपर
मिथिलांगन द्वारा संजय चौधरीक निर्देशनमे मंचित कएल गेल। २००८ ई. मे मिथिलांगन
द्वारा आजुक प्रसंगमे लिखल हास्य व्यंग्य नाटक “उगना हॉल्ट”क मंचन भेल।
मुन्नाजी: अहाँक नाट्य मंचन मूलतः
गमैया नाटकसँ प्रारम्भ भेल छल, आजुक परिप्रेक्ष्यमे गमैया नाटक कतऽ अछि। गमैया आ थियेटरमे
मंचित नाटकक तुलनात्मक स्थिति की अछि?
कुमार शैलेन्द्र: गमैया नाटक जतऽसँ शुरू
भेल छल आइयो ओतै अछि आ ऐसँ ऊपर उठबाक आशा सेहो नै देखा पड़ैत अछि। थियेटर नाटक
आधुनिक साज-सज्जा ओ प्रकाश व्यवस्थासँ संतुलित रहैत अछि। मुदा गमैया नाटक जेना अछि
ओहिसँ सुधरि नै सकैत अछि जकर मूल कमी अछि बिजली वितरणक अभाव। गाममे एखनो नाटक
पेट्रोमेक्सक इजोतमे होइत अछि, जतऽ जेनेरेटरक व्यवस्था होइत छै, ओहो
समुचित नै कहल जा सकैछ, किएक तँ ओतौ डिमरक प्रयोग नै भऽ सकैत
अछि। थियेटरमे आयोजित नाटक प्रारम्भसँ अंत धरि नाटकक क्रमिक दृश्य देखाइछ। मुदा
गमैया मंचपर एखनो दृश्य परिवर्तनक बीच कॉमिक वा नाच देख सकैत छी। गाममे ताधरि
स्थिति खराब रहत जाधरि दृश्य परिवर्तन उठौआ परदासँ हेतै। गामक मेकपमे एखनो मुर्दा
शंखक उपयोग होइत छै। गामक नाटक कहियो ऊपर नै उठि सकैत अछि। कहियो थियेटरक नाटकक बरोबरि नै भऽ सकैए, किन्नो नै भऽ
सकैए।
मुन्नाजी: हमरा जनतबे आइयो नाटकक लेल दर्शकक
अभाव नै छै, हँ समयाभाव जरूर भऽ गेलैए, ताहि हेतु एकांकी सभकेँ
मंचित करब शुरू भेल अछि। अहाँक नजरिये एकांकीक रुखि केहेन अछि, एकर भविष्य केहेन बुझना जाइत अछि।
कुमार शैलेन्द्र: आधुनिक रंगमंचपर भलहिं
एकांकीक प्रचलन बढ़लैए मुदा एकांकीक आधार वा सम्भावना नै छैक से मैथिलीये नै अन्यान्य भाषाक एकांकी संग
सेहो छैक। अखन जे नाटक लेखन भऽ रहल अछि ओइमे साहित्यिक नाटक कम अछि। नाटक ऐ रूपक
प्रारम्भ सुधांशु शेखर चौधरीक नाटक सभसँ भेल। नाटक अपन परम्परामे आबि अलग अलग
शिल्पक प्रयोगे लिखल जा रहल अछि। प्राचीन जे प्रदर्शन कला छलै तकरासँ जोड़ि कऽ
आधुनिक प्रदर्शन कलाक प्रस्तुति कएल जा रहल अछि। मुन्नाजी, एकांकीक अस्तित्व
मैथिली सहित सभ भाषामे खसि गेलैक अछि। भविष्य कोनो नीक नै बुझना जाइछ।
मुन्नाजी: वर्तमानमे किछु बीछल कथाकेँ
एकांकी रूपेँ प्रस्तुत कएल जाए लागल अछि, की कथाक मूल एकांकीमे समाहित भऽ पबैए वा नै?
आ कथाक एकांकी रूपान्तरण कतेक
उचित वा अनुचित अछि?
कुमार शैलेन्द्र: कथाक नाट्य रूपान्तरणक
प्रारम्भ केलनि हिन्दीमे देवेन्द्रराज अंकुर। कथा मंचनक सभ भाषामे अयोजन कएल जा
रहल अछि। कथाकेँ नाट्य रूप दिऐ तखने ओ सार्थक भऽ सकैछ, मुदा से अछि
कठिन। हम धूमकेतुक कथा “अगुरवान”क
नाट्यरूपान्तरण कएने रही तँ ओइमे कथाक मूल स्वरूपकेँ यथावत रखने रही। ओना तँ ताहि
हेतु कठिन परिश्रम करऽ पड़ल छल। आगू म. मनुज ओइ अगुरवानक रूपान्तरण काफी लिफ्ट लैत
केलनि तँ ओकर मूल आत्मे मरि सन गेलै। किएक तँ ओइ नाटकमे बहुत रास दृश्य एहेन जोड़ल
गेल छैक जे कथामे छहिये नै। कथा मंचन हेबाक चाही, ओकर
प्रतिरूप नै जेना हमर नैका बनिजारा छल। ओतेकटा पोथीकेँ डेढ़ घंटाक कलेवरमे समेटि
देनाइ बड कठिन छल। मुदा हम ओइमे सफल भेलौं। कथाक मंचन तँ सही छैक मुदा जखन नव आयाम
जोड़ल जाइ छै तखन कथाक आत्मा आहत होइत छैक। देवेन्द्रराज अंकुर जेना कथाक नाट्यरूपान्तरणमे
कथाक मूल रूपकेँ प्रस्तुत कऽ पबै छथि तहिना मैथिलीयोमे कएल जाए तँ नीक बात अन्यथा
लौल करब व्यर्थ अछि।
मुन्नाजी: अहाँ लेखनक अतिरिक्त
अभिनयसँ सेहो जुड़ल रहलौं। हम सभ फिल्म सिन्दुरदानमे अहाँक सुन्दर अभिनय देखने छी।
ऐसँ पूर्व अहाँ कोन-कोन फिल्म वा धारावाहिकमे अभिनय केने छी आ एकर केहेन अनुभव
केलहुँ?
कुमार शैलेन्द्र: जँ अहाँ कही छोटकी परदा
हम ओकरा कहै छी- नन्हकी परदा आ सिनेमाकेँ कहै छी बड़की परदा। बड़की परदाक बात करी तँ
“सिन्दुरदान”
हमर दोसर फिल्म अछि। पहिल फिल्म अछि रवीन्द्रनाथ ठाकुर द्वारा
निर्मित आ निर्देशित हिन्दी फिल्म “आयुर्वेद की अमर कहानी”-
ऐमे हम अभिनय केने रही, ललितेश ऐमे हीरो रहथि
आ संगमे रहथि दिलीप झा। राँटी, मधुबनीमे एकर सूटिंग भेल रहै।
हमरे सन चारि-पाँच गोटे आरो प्रतिभावान कलाकार रहथि। सिन्दुरदानमे १६-१७ बर्खक
पछाति चरित्र अभिनेताक रूपमे आएल रही, आब तँ हमर चेहरो बदलि
गेलहेँ। ऐमे हमर भूमिका नायिकाक पिताक रूपमे छल। एकर बाद सौभाग्य मिथिला मैथिली
चैनलक लेल बनाओल मुख्य धारावाहिक “दियर-भाउज”क डेढ़ सए कड़ीसँ बेसीमे षडयंत्री ककाक भूमिकामे काज कएलौं। तकर अतिरिक्त
रविन्द्रनाथ ठाकुर नन्हकी परदापर एकटा काउन्टडाउन शो केने रहथि, जैमे कविक भूमिकामे एकटा प्रस्तोताक रूपमे हम अभिनय केने रही। ईएह हमर
नन्हकी-बड़की परदाक अभिनय यात्रा अछि जे एकटा प्रसन्न करैबला अनुभव रहल।
मुन्नाजी: अहाँ बहुत दिन धरि
मैथिली पत्रकारिता विशेषकऽ आकाशवाणीसँ जुड़ल रहलौं, की भविष्य छै एकर? एकरा छोड़ि अहाँ दूरदर्शनसँ किएक जुड़लहुँ?
कुमार शैलेन्द्र: हमर रोजगार यात्रा
पत्रकारितेसँ शुरू भेल, विशेष कऽ प्रिन्ट मीडिअमसँ। ओइ संग आकाशवाणीसँ सेहो जुड़ल
रहलौं। आकाशवाणी पटनासँ प्रसारित किछु नाटकमे काज केलौं। आ एतऽसँ प्रसारित चौपालमे
“बम-बम”भाइक भूमिकाक निबहता करैत
रहलौं। तकरा संग-संग नौ साल धरि आकाशवाणी पटनासँ शैलेन्द्र कुमार झाक नामे समाचार
वाचन करैत रहलौं। एकर अतिरिक्त नै जानि कतेको रेडियो नाटिकामे अपन स्वर देलौं।
एकटा महत्वपूर्ण काज छल ओतऽसँ प्रसारित “सिंहासन बत्तीसी”
धारावाहिकक- चौंतीसम कड़ी धरि राजा भोजक भूमिकामे रही जे महत्वपूर्ण
काज छल। तकर बाद ई.टी.वी. हैदराबादमे छः घण्टाक लिखित आ दू घंटाक मौखिक परीक्षाक
पछाति हमर चयन भेल। हम ओतऽ एक सप्ताह मात्र काज केलौं। ओहीमे हमर वरिष्ठ रहथि
गुंजन सिन्हाजी जे एखन मौर्या टी.वी. पटनामे वरिष्ठ पदाधिकारी छथि। हमरा ओतऽ मोन
नै लागल वा मोन नै मानलक। हाम आपस चल एलौं। तकर बहुत पछाति “सौभाग्य
मिथिला” मैथिली चैनलसँ जुड़लौं, जैमे
समस्त कार्यक्रमक निर्माण देखैत रहलौं। छोड़बासँ पहिने समाचार संपादक रूपमे कार्यरत
रही। सौभाग्यसँ जहिया जुड़लौं तँ हम पहिल मैथिल व्यक्ति रही ओ सौभाग्य नामक एकटा
डिवोशनल चैनल छल आ ओइमे सभ हिन्दीभाषी कार्यरत छलाह।
मुन्नाजी: अहाँक नाटक पत्रकारिताक
अतिरिक्त एकटा सकल मंच संचालकक रूप सेहो सोझाँ आएल। अहाँ ओहूमे खूब जमलौं।की
मैथिलीमे स्वतंत्र संचालकक अस्तित्व आ भविष्य देखा पड़ि रहल अछि?
कुमार शैलेन्द्र: मंच संचालन हमर
महत्वपूर्ण लोकप्रिय विधा रहल अछि। पटनाक चेतना समितिक मंचसँ विद्यापति समारोहमे
बहुत दिन धरि मंच संचालन करैत रहलौं। सत्य पूछी तँ ओइमे आनन्द अबैत छल, किएक तँ ओ जे भीड़
होइ छलै एक लाख डेढ़ लाख लोकक आ शालीनतापूर्वक सभ सुनैत रहै छल। तकर पछाति कतेको
मंचपर बजाएल जाए लगलौं। मैथिलीमे मंच संचालकक वा उद्घोषकक कोनो पेशेवर रूप टिकाऊ
नै भऽ सकैछ। एखन एकर कोनो सम्भावना नै छैक। हँ हमर जे समिति सबहक उद्घोषक भेलाह
हुनक रूप बदलि गेल छनि, माने ओ आब एकटा कन्ट्रैक्टर वा
एरेन्जरक रूपमे छथि। समस्त कलाकारक व्यवस्था ओ करथि आ ओही व्यवस्थापर कार्यक्रम
आयोजित होइत अछि। ओना एहेन जे उद्घोषक सेहो सिजनल भऽ सकैत छथि। हम जखन उद्घोषक रही
तँ ई बात पहिने सोझाँ आबए जे जँ विद्यापति पर्व समारोह अछि तँ ओइमे विद्यापति आ
मिथिलाक सांस्कृतिक आधारकेँ केन्द्रित कऽ कार्य कएल जाए। आब गीत-संगीतमे फूहड़ता एलैए
तँ कैक ठाम संचालकक स्तर खसि रहल छैक।
मुन्नाजी: मैथिलीक पहिल चैनल “सौभाग्य मिथिला”सँ पूर्ण रूपेँ जुड़ि अपन सर्वस्व ऊर्जा ऐमे खर्च कऽ रहल छलौं। मुदा एखनो
बहुत रास कमी अछि जेना डी.टी.एच.पर ऐ चैनलक प्रसारण नै हएब?
ठोस वा मनोरंजक कार्यक्रमक अभाव किएक?
कुमार शैलेन्द्र: निश्चित रूपे मुन्नाजी
अहाँक जे सवाल अछि तैसँ हम सहमत छी। हम जहिया जुड़लौं ऐसँ तँ असगर मैथिल छलौं। एकर
सभ कार्यक्रम चैनल आइ.डी.सँ लऽ समस्त कार्यक्रमक आधारभूत संरचना तैयार केलौं। हमर
बाद जे किछु लोक जुड़ल से सभ चैनल माध्यमे चिन्हल गेल मुदा हम पहिनेसँ मिथिलाक सभ
क्रियाकलाप कला संस्कुति आदि सँ सर्वथा जुड़ल रहलौं। हमरा प्रारम्भमे कहल गेल जे
ऐमे दू घंटाक मैथिली कार्यक्रम हएत मुदा कालक्रमे २४*७ क प्रसारण -यानी चौबीसो
घंटा आ सातो दिन- होमऽ लागल। हम एकरा कहल बुद्धिवाद, जे ई जोगाड़ डॉट कॉम पर टिकल रहल,
किएक तँ एकरा फाइनेन्सरक पूर्णतः अभाव रहलै।
मुन्नाजी: ऐ चैनलक बहुत रास कमी
एहेन अन्यान्य भाषाक चैनलक समक्ष एकरा ठाढ़ नै होमऽ दऽ रहल छै। एनामे एकर अस्तित्व
समाप्त तँ नै भऽ जाएत।
कुमार शैलेन्द्र: एकरा लग प्रतिभा, लोक, अभिनेता, गीत-संगीत गौनिहारक कमी नै छै।
साहित्य-संस्कृतिक कमी नै छै। योग्यताक अभाव नै छै। कमी छै तँ धनक, चैनलक मार्केटिंग केनिहार लोकक। अभाव छै तँ जे सभ मालिक वा पार्टनर छथि
हुनकामे, जे कोना बजारसँ धन उगाहिकेँ आनल जाए। से सभ जहिया
भऽ जाएत तहिया ऐ चैनलसँ स्तरीय कार्यक्रम सभ प्रस्तुत होमऽ लागत आ ई सभ तरहेँ आन
भाषाक चैनलक समक्ष ठाढ़ भऽ जाएत। चैनलसँ आब जे जुड़ल छथि, जहिया
हमहूँ सभ जुड़ल रही प्रोग्रामसँ, जे जुड़ल लोक अछि तकरा
प्रोग्रामक भार रहै आ मालिक लोकनि एकर व्यापार प्रभागक संचालन करथि। ई भेद कऽ के
काज हेतै तखन ई जरूर सफल हएत। नै मालिके सभटा काज करता तखन स्थिति दुःस्थितिये बनल
अहत।
मुन्नाजी: ऐ सभक अतिरिक्त मैथिली
गजलक उपयोग अहाँ सेहो करैत रहलौं अछि। मैथिलीमे गजलक की स्थिति छैक आ एकर केहेन
सम्भावना देखा पड़ैत छैक?
कुमार शैलेन्द्र: मैथिली गजल अपन
लोकप्रियता बहुत पहिने हासिल कऽ लेने अछि, कलानन्द भट्ट, बुद्धिनाथ
मिश्र, रविन्द्रनाथ ठाकुर आदि श्रेष्ठ गजलकार छथि। मायानन्द
मिश्र सेहो अही श्रेणीमे गानल जाइत छथि। हुनकर “रूप एक रंग
अनेक” नामक संग्रह चर्चित रहल छनि। ओ ऐ सभ गजलकेँ गीतल कहै
छथि। एम्हर आबि कऽ पत्रिका सभमे गजलक अभाव पाओल जाइत अछि। देखियौ मुन्नाजी,
एकटा खास बात छै जे गजल एहेन विधा छै जे कोनो भाषामे लिखल जाए अपन
जमीन तैयार कऽ लैत अछि। मैथिलीयोमे राम चैतन्य धीरज, तारानन्द
वियोगी, रमेश आदि आ सरसजी गीत आ गजलमे नव-प्रयोग केलनि।
कविताक जे प्रकार छै तैमे मैथिली गजलक सेहो अस्तित्व छैक आ भविष्य सेहो। गजल जतऽ
जै भाषामे जाइ छै ओहीमे समाहित भऽ जाइ छै। गजलमे गेय तत्व छै जे ओकरा लोकप्रिय बना
देने छै।
मुन्नाजी: शैलेन्द्रजी, एकटा सवाल
व्यक्तिगत जिनगीसँ जुड़ल। अहाँ अपन एकल जिनगी जीबाक प्रयास कऽ रहलौं अछि- माने
अविवाहित रहि- एकर कारण रोजगारपरक व्यावसायिक अवरुद्धता अछि वा कोनो व्यक्तिगत विशेष
कारण। अहाँकेँ नै लगैछ जे एहन जीवन अधूरा वा व्यर्थ भऽ जाइत अछि?
कुमार शैलेन्द्र: देखियौ, ई अहाँक हमरासँ
जुड़ल वैयक्तिक, पूर्ण व्यक्तिगत प्रश्न अछि। मुदा हम एकर
उतारा देबासँ परहेज नै करब। वरन एगदम सहज आ स्वाभाविक उतारा देब। हम जखन यंग रही
तखन पिताजी चाहैत रहथि जे हम बियाह कऽ ली, मुदा हम आर्थिक
रूपेँ सक्षम नै बुझी अपनाकेँ। किएक तँ आर्यावर्तमे काज करैत रही, ओ ओही समएमे बन्न भऽ गेलै। हम बेरोजगार भऽ गेलौं आ बियाह नै करबाक मूल
कारण छल हमर अर्थ विपन्नता। हम परिवार चलेबा लेल जतेक अर्थक प्रयोजन बुझलौं ततेक
हम कहियो नै कऽ सकलौं। लोकक अपन-अपन रहबीपर निर्भर छै। ककरो लगै छै जे हम पाँच
हजारमे गुजारा कऽ ली। हमरा लगैछ जे बीस हजार खर्च भऽ सकैछ। हम आइयो ओहिना छी जे
अपना अर्थे विपन्न बुझै छी। हमरा मैक्सिम गोर्कीसँ जीवन्त प्रेरणा भेटैत रहल अछि।
ओना हम मानै छी जे गोर्कीकेँ जीवनमे जतेक कष्ट सहऽ पड़लनि ऐसँ बहुत कम कष्ट हम
उठेलहुँ अछि। हम जखन संकटमे अबै छी तँ हमरा गोर्की मोन पड़ै छथि आ हुनके प्रेरणासँ
हम अपनाकेँ सम्हारि लैत छी। हँ, हम ईमानदारीपूर्वक कहब जे
एतेक साहस कहियो नै आएल वा हमरा कियो भेटबो नै कएल। जे अपना ओइठाम जे पारम्परिक
विवाह छै तैमे हमरा विश्वास नै रहल अछि। जँ हम ओना बियाह कऽ ली आ तेहेन कोनो
जोड़ीदार आबि जाए जे अहाँक जीवनकेँ नर्क बना दिअए तँ हमरा कोनो शिकाइत नै अछि जे हम
एकसर छी। हम विवाह नै केलौं तैं हेतु कतौ कोनो लोक, एम्प्लॉयरसँ
कहियो कोनो कम्प्रोमाइज नै करऽ पड़ल। हमरा जतऽ जहिया जेना मोन भेल काज करैत रहलौं।
हमर जे संगी नोकरिहारा, तकरा लेल लड़ैत रहलौं। आ तैँ हमर
एम्प्लायर डरैत रहल अछि। ओ मानैए जे हम यूनियनबाजी करै छी, जखनकि
सत्य अछि आइ धरि कोनो यूनियनसँ कोनो सम्बद्धता नै रहल अछि। असगरूआ रहब हमर सम्बल
रहल अछि। काल्हि की हेतै एकरो गारंटी हम नै दऽ रहलौंहेँ। कतेको गोटे कहैए, आब अहाँ बूढ़ भऽ गेलौं, आब बियाह कऽ की हएत? मुदा हमरा अखनो वा आगूओ जँ अपन सोचक कियो भेटि जेती तँ हम बियाह कऽ सकैत
छी।
मुन्नाजी: भाइ, एतबा बहुमूल्य
समए दऽ अपन विचार देबा लेल धन्यवाद।


text: बैशाख २५गते,प्रहरी विस्फोटक आ दस्तावेज सहित नेकपा माओवादी विप्लव समूहके ३ गोटे कार्यकर्ताके पक्राउ कएलकअछि ।पक्राउ परबलासभमे धनुषा नपा–५ के ५५ वर्षीय जनकपुर व्युरो सदस्य मोहमद आदन राईन , धनुषाधाम नपा–८ के ३६ वर्षक कार्यालय सदस्य तिलक कहबला प्रान कुमार लामा तथा व्याह नपा–३ के ५१ वर्षिया मिथिला चौहान रहल जिल्ला प्रहरी जनौलकअछि ।ओकरासभके प्रहरी रबिदिन भिन्सर ७ बजेदिस पक्राउ करितो साँझ साढे ४ बजेमात्र जिल्ला प्रहरीमे पत्रकार सम्मेलन कऽ सार्वजनिक कएनेअछि । ओकरासभके बर्दिवासस्थित इलाका प्रहरीके डिएसपी शालिग्राम शर्माके कमाण्डमे गेल टोलीसभ बर्दिवास नपा–३, गौरीडाँडा स्थित ज्ञानप्रसाद पौडेलके घरमे छापा मारी नियन्त्रणमे लेनेअछि । ओ सभ पौडेलके घरके बाहालमे लऽक किछ समयसँ पार्टी गतिविधि संचालन करति आएल प्रहरी जनौलकअछि ।छापामारीके क्रममे ‘स्थानीय निर्वाचन खारेजी कर’ लिखल २ सय थान पर्चा आ पोष्टर, टाईम बम बनाबकलेल तार सेट कएलगेल २ टा दिवाल घडी, ६ टा डेटोनेटर, घडी, टेस्टर, २ बोतल तेजाव, ३ सय ग्राम बारुद बनाबबला धुल सेहो बरामद भेलअछि ।प्रहरी नियन्त्रणमे लेने अन्य बिस्फोटकमे सोल्डिङ तार, आइरन आ पेस्टसभ, कुकर बम वनाबबला सामग्री, २ किलो गन्धक, आल्मुनियम फसफेट, बम विस्फोट करैवाक योजनासहितके पेन्सिल स्केच कएने नक्सा सेहो रहलअछि । अहिना २ टा ल्यापटप , ६ सेट मोवाईल, कांग्रेसके गाछ छाप भेल टिसर्ट, पार्टी नविकरणके फाईल लगाएतके सामग्री बरामद भेलअछि । बरामद सब सामान प्रहरी पत्रकार सम्मेलनमे सार्वजनिक कएनेअछि ।प्रहरी उपरीक्षक राजकुमार लम्साल आसन्न निर्वाचनके भाँड्वाक नियतसँ गौरिवासमे सेल्टर स्थापना कऽ गतिविधि संचालन करति आएल बुझलगेल जनौलनि । १७ टा कर्यालयके लक्षित कऽ बिस्फोट कराब जऽका ओ सभ गतिविधि संचालन कऽरहल बरामद नक्साके आधारमे प्रहरी अर्थ लगौनेअछि । साथमे गाछ छाप अंकित टिसर्ट सेहो बरामद भेलअछि । अयके सेहो प्रहरी अर्थपूर्ण रुपमे लेनेअछि ।गाछ छापके टिसर्ट लगौलाकऽबाद कांग्रेस कार्यकर्ता भेल भान पारिक कार्यालय वा कार्यक्रममे सहज प्रवेश करके आ अवान्क्षित गतिविधि कऽ सुरक्षित घुर्वाक रणनीति अन्तर्गत गाछ छाप भेल टिसर्ट रख्ने होबसकैतअछि,’ एसपी लम्साल संचारकर्मी समक्ष बतौलनि ।तहिना छापामारिके क्रममा अल्मुनियम फोस्फेट समेत वरामद भेलअछि । एहन कडा विषादी ओकरासभके किया राखपरल अध्ययन भऽरहल सेहो लम्साल बतौलनिअछि ।


text:
नहुएँ नहुएँ राति बेसी भ' रहल छल. घर'क पाछू वाला गली मे लोक'क आवाजाही सेहो कम भ' रहल छल. रहि रहि केँ कोनो कूकुर भूकए आ ओ प्रत्येक आवाज पर ओ पछूलका गेट तरफ भागए लागैथ जे कहीँ हुनकर पतिदेव'क आवाज ते नहिँ मुदा प्रत्येक बेर हुनका निराशा हाथ लागन्हि. दस बाजि चुकल छल. आब क्रमशः कूकुर'क भुकनाई सेहो बन्द भ' गेल छल. आब हुनका मोन मे ई कखनहुँ नहि आबए जे ओ मोबाईल ओ किएक नहि कीनैत छथि. हुनकर मोन हुनका खुदे बुझाबे लागलन्हि जे अनहोनी यदि हेबाक अछि ते मोबाईल फोन ओकरा नहि टालि सकैत छैक. हुनकर आशँका बहुत बेसी बलवान भ' गेल छल. आई २३ साल'क वैवाहिक जीवन मे हुनका कहियो एत्तेक परेशानी नहि भेलन्हि. हनुमान चलीसा'क पाठ तीन बेर खतम कऽ चुकल छलीह. मुदा तैयो सँतोष नहि भेलन्हि. मोन मे भेलन्हि जे एक अन्तिम बेर फेर सँ पाठ करक चाही.
भगवती'क आगू ओ फेर सँ बैस गेलीह. हनुमान चलीसा हुनका पूरा याद छलन्हि मुदा ओ पोथि खोलि एक एक लाइन पढे लागलीह. शुरु मे ते एक दू दोहा पोथी देखि पढ़लीह मुदा बाद मे हुनका कण्टस्थ भेल दोहा मुँह सँ अपने आप निकले लागलन्हि. आँखि किताब पर आ मोन भगवती पर आ दिमाग हरदम गेट पर छलन्हि. मोन आ दिमाग मे मल्लयूद्ध शुरु भ' गेल. जखन मोन हावी होमय ते दिमाग सँ हुनकर पतिदेव हँटि जाथि आ कखनो जखन भगवती कमजोर पड़ैथि तऽ आशँका सँ मोन उद्वेलित भ' जान्हि. मोन आ हृदय'क उठा-पटक मे मोन कमजोर पड़ि गेलन्हि आ ध्यान फेर सँ गेट पर चलि गेलन्हि. हनुमान चलीसा'क दोहा अपने आप मुँह सँ निकलि रहल छलन्हि. एक तरफ हुनकर मुँह सँ दोहा निकलि रहल छलन्हि आ दोसर तरफ हुनकर ध्यान अतीत मे बीतए लागलन्हि. पन्द्रह मिनट के हनुमान चलीसा आ दोसर मन्त्र'क बीच मे हुनकर मोन मे हुनकर विवाहित जीवन'क पूरा कहानी कोनो फिल्म'क भाँति फास्ट फोरवार्ड'क रुप मे चलि रहल छलन्हि. २३ साल पहिने विवाह, फेर दू टा बेटा इत्यादि इत्यादि. मोन मे लगभग तय कऽ लेने छलीह जे कोनो ने कोनो अनहोनी जरूर भेल अछि. हनुमान चलीसा’क चारिम पाठ खतम भऽ गेल छल. ध्यान फेर सं पछुआड़क सड़क दिस देलीह, ओएह स्तब्धता. लागैत छल जे कूकुर सब सूति गेल छल. देवाल घड़ी दिस ध्यान देलीह. राति’क एगारह बजे मे केवल दस मिनट बांकी छल. कि अचानक बाहर गेट’ पर जोर जोर सं जंजीर’क तीन बेर आवाज भेल. खट...खट... खट. हुनका किछु बुझि मे एलन्हि जे की करक चाही. भगवती’क आगू मे ओ स्तब्ध बैसल रहलीह. फेर सं ओएह खटखट के आवाज. आब हुनका सुधि भेटलन्हि जे केवाड़ खोलबाक चाही. जल्दी सं जाए केबाड़ खोलि देलथिन्ह. सामने मे जे देखलथिन्ह ओहि पर हुनका हठाते विश्वास नहि भेलन्हि. मुदा भगवती’क आशीर्वाद बुझि अपना आप कें सम्हारैत ओ आगू देखए लागल्थिन्ह. हुनकर पतिदेव श्री वैद्यनाथ मिश्र बामा गाल मे दू खिल्ली मगही पान गलोटने साइकिल’क चाभी हाथ मे नेने मुस्किआइत ठाढ़ छलाह. अर्चना देखिते रहि गेलीह. किछु बाजलीह नहि. अपन चेहरा पर तामस आनबाक हर सम्भव प्रयास करैत रहलीह. मुदा २ मिनट पहिने के अपन स्थिति सोचि हुनकर मोन भगवती कें धन्यवाद देबा मे व्यस्त भऽ जाएत छलन्हि. आ एहि कारण सं ओ चाहियो कें अपन चेहरा पर तामस नहि आनि पाबि रहैत छ्लीह.
हुनकर तन्द्रा तखने भंग भेलन्हि जखन हुनकर पतिदेव हुनका पुछलथिन्ह, “आब हमरा घर’क अन्दरो आबए देब वा हम घर’क बाहरे रही. अर्चना फट सं केबाड़ खोलि देने छलीह. मुदा हुनकर आंखि सं नोर टप टप बहए लागलन्हि. नोर बहला सं मनुष्य कें बहुत फायदा होइत छैक. कतेक फायदा होइत छैक तकर पूरा लेखा जोखा देनाई ते कठिन छैक मुदा नोर अवसाद कें खतम कऽ दैत छैक. पहिने अर्चना’क मोन अवसादित छलन्हि आ नोर बहला सं अवसाद सं आजादी भेटलन्हि. आ एहि सं आब ओ अपन वास्तविक दुनियां मे वापस एलीह. वास्तविक दुनियां एहेन जाहि मे अपन पति’ लेल एक लाख उपराग छलन्हि. वास्तविक दुनियां मे वापस एला पर ओ अपन मुंह पर तामस आनबा मे पूर्ण रुप सं सफल भ’ गेल छलीह. किछु बजलीह नहि.
=======================================
एहि कथा’क बाँकी हिस्सा हमर पोथी "भोथर पेन्सिल सँ लिखल" मे देल गेल अछि. पोथी’क बारे मे विशेष जानकारी आ कीनबाक लेल प्रक्रिया निम्न लिन्क मे देल गेल अछि. http://www.bhothar-pencil.co.cc/ .
मैथिली भाषा’क उत्थान मे योगदान करु. पोथी कीनि साहित्य केँ आगू बढ़ाऊ.


text:
पटना । बिहार मे औद्योगिक भूमि क किल्लत स निपटबा लेल सरकार 7टा नव औद्योगिक पार्क स्थापित करबाक फैसला लेलक अछि। सरकार नालंदा, भागलपुर, बक्सर, लखीसराय, बांका, मधेपुरा और बेगूसराय कुल 7टा जिला मे 4,547 एकड़ भूमि कए अधिग्रहित करत । दोसर दिस , राज्य सरकार बिहार मे निजी औद्योगिक पार्क कए सेहो बढ़ावा देबा क नीति बना रहल अछि।
उद्योग मंत्री रेणु कुशवाहा विधानसभा मे कहलथि जे राज्य मे निवेश आकर्षित करबा लेल जमीन काफी जरूरी अछि। एहि लेल हम निवेशक क मदद करबा लेल जमीन क व्यवस्था क रहल छी। चालू वित्त वर्ष मे बिहार औद्योगिकी भूमि विकास प्राधिकार (बियाडा) 511 एकड़ भूमि क अधिग्रहण केलक अछि। एहि मे स 200 एकड़ भूमि 336 निवेशक कए सौंप देल गेल। एकर अलावा , राज्य सरकार नालंदा, भागलपुर, बक्सर, लखीसराय, बांका, मधेपुरा आ बेगूसराय मे 4,547 एकड़ अधिग्रहण करबा क योजना तैयार केलक अछि। एहि सात ठाम नव औद्योगिक पार्क स्थापित कैल जाएत । एहि बारे मे हमरा सब कए किसान क मदद क जरूरत होएत, जे एखन धरि सरकारक संग दैत एलाह अछि। एकर अलावा , राज्य सरकार क काफी जमीन बेकार पडल अछि। सरकार अपन बेकार पडल जमीन कए उपयोग मे अनबा लेल योजना बनारहल अछि।
ओ कहलथि जे उद्योग विभाग क महत्वाकांक्षी मेगा औद्योगिक पार्क सेहो अगिला वित्त वर्ष मे बनि कए तैयार भ जाएत। बिहटा मे विकसित भ रहल एहि 350 एकड़ क औद्योगिक पार्क मे भारतीय उद्योग जगत क कईटा दिग्गज कंपनी अपन ईकाइ स्थापित क रहल अछि। एहि ठाम हीरो साइकिल्स आ रेमंड प्रमुख अछि। एकर अलावा, राज्य सरकार हर जिला मे एकटा औद्योगिक क्षेत्र स्थापित करबाक फैसला लेलक अछि, जाहि मे छोट आ मध्यम स्तर क ईकाइ कए जमीन देल जाएत। उद्योग विभाग क 528 करोड़ क बजट आवंटन पर मंत्री विधानसभा मे कहलथि जे एहि बारे मे सब जिलाधिकारी कए पत्र लिखल जा चुकल अछि। हुनका 25-100 एकड़ जमीन क व्यवस्था करबा लेल कहल गेल अछि।
संगहि, राज्य सरकार बिहार मे निजी औद्योगिक ईकाइ कए सेहो प्रोत्साहित करबा मे लागल अछि। मंत्री कहलथि जे एहि संबंध मे प्रक्रिया आखिरी चरण मे अछि। जल्द एकटा नीति क एलान राज्य सरकार करत। बीतल 7 साल मे बिहार मे 3 लाख करोड़ स बेसी क निवेश प्रस्ताव आयल अछि। हालांकि, जमीन क कमी क वजह स एहि मे स ज्यादातर जमीन पर नहि उतरि सकल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
आधुनिक अनुसंधानक अनुसार आम के फल में विटामिन ए आ सी पाओल जाइछ। अनेक वैद्य केवल आम के रस आ दूध पर रोगी के राखि क्षय, संग्रहणी, श्वास, रक्तविकार, दुर्बलता सन रोगक निवारण में सफलता प्राप्त कयलनि अछि। फलक खोईंचा गर्भाशय के रक्तस्राव, रक्तमय कारी दस्त में तथा मुँह सँ बलगम के संग रक्त जेबा में उपयोगी होइत छैक। आँठी के गरी केर चूर्ण श्वास, अतिसार आ प्रदर में लाभदायक हेबाक अलावा कृमिनाशक सेहो होइत अछि।
पाकल आम बहुत स्वास्थ्यवर्धक, पोषक, शक्तिवर्धक आ चरबी बढ़बै वाला होईत अछि। आमक मुख्य घटक शर्करा छै, जे विभिन्न फल सब में में ११ सँ २० प्रतिशत तक विद्यमान रहैत छैक। शर्करा में मुख्यतया इक्षु शर्करा होइत अछि, जे कि आम के खेबाक योग्य हिस्सा के ६.७८ सँ १६.९९ प्रतिशत छै। ग्लूकोज़ वा अन्य शर्करा १.५३ से ६.१४ प्रतिशत तक रहैत छै। अम्ल में टार्टरिक अम्ल वा मेलिक अम्ल पाओल जाइछ, एकरा संगहि संग साइट्रिक अम्ल सेहो अल्प मात्रा में पाओल जाइछ।
आम के अन्य घटकएहि प्रकार अछि - प्रोटीन ९.६, वसा ०.१, खनिज पदार्थ ०.३ रेशा, १.१ फॉसफोरस ०.०२ आ लौह पदार्थ ०.३ प्रतिशत। नमी के मात्रा ८६ प्रतिशत होइछ। आमक औसत ऊर्जा मूल्य प्रति १०० ग्राम में लगभग ५० कैलोरी रहैत छैक।
संकलन आ अनुवाद : Niraj Mishra Munnu


text:
दरभंगा आ रक्सौल क बीच ट्रेनक परिचालय मार्च स, भेटत दूटा अतिरिक्त ट्रेन
एहि साल शुरू होएत दोनार मे उत्तर बिहार सबस पैघ आरओभी क निर्माण
दरभंगा । भारत आ नेपालक बीच रेल संबंध कए मजबूत करबा लेल कैल जा रहल रेल पटरीक आमान परिवर्तनक काज अगिला वित्त वर्ष मे पूरा क लैल जाएत। पूर्व मध्य रेल महाप्रबंधक मधुरेश कुमार कहला अछि जे भारत और नेपालक बीच जयनगर स वर्दीवास क बीच भ रहल रेललाइनक निर्माण एहि साल पूरा क लेल जाएत। वार्षिक निरीक्षण क क्रम मे दरभंगा जंकशन पहुंचल श्री कुमार पत्रकार सब स गपशप करैत कहला जे फरवरी मे रक्सौल रेलखंड क आमान परिवर्तन क काज पूरा क लेल जाएत। उम्मीद अछि जे मार्च तक ट्रेन क आवागमन आरंभ भ जाएत। ओ कहला जे एहि रेलखंड पर ट्रेनक परिचालन शुरू भेला पर दरभंगा स चारिटा अतिरिक्त एक्सप्रेस क आवागमन आरंभ भ जाएत। संगहि तीनटा सवारी गाड़ीक सेहो शुरूआत होएत। एहि स दरभंगा क लोक कए काफी सुविधा भेटत। मालूम हो जे रेल बजट मे एहि रेलखंड लेल ट्रेनक घोषणा भ चुकल अछि। पहिल दरभंगा-अजमेरशरीफ आ दोसर रक्सौल-हावड़ा। एहि दूनू ट्रेनक परिचालन आमान परिवर्तन क कारण दू साल स अटका अछि। कर्मभूमि आ हैदराबाद एक्सप्रेस सेहो दरभंगा स रक्सौल तक जाएत। जीएम कहला जे एक –एक क ट्रेनक परिचालन शुरू कैल जाएत। श्री कुमार कहला जे ओ दरभंगा मे जाम क समस्या कए निराकरण लेल चिंतित छथि। ओ कहला जे उत्तर बिहारक सबस पैघ आरओभी क निर्माण दरभंगा मे प्रस्तावित अछि आ एहि साल तक दोनार मे एकर निर्माण शुरू भ जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
म्याकिन्टोश
म्याकिन्टोश (/ˈmækᵻntɒʃ/ mak-in-tosh); (अङ्ग्रेजी: Macintosh) वा म्याक (अङ्ग्रेजी: Mac) व्यक्तिगत कम्प्यूटरसभ (पीसी:पर्सनल कम्प्युटर) कऽ एक श्रेणीक नाम छी जाहीमे एप्पल इन्कार्पोरेशन नामक कम्पनीद्वारा अनेकौं प्रकारक पीसी कऽ डिजाइन, विकास आ विपणन केनए छल। म्याकिन्टोश २४ जनवरी सन् १९८४ कऽ सभसँ पहिल बजारमे लौने छल । म्याकिन्टोश ही व्यापारिक रूपसँ सफल पहिल पीसी छी जाहीमे 'कमाण्ड लाइन इन्टरफेस' कऽ बदलामे माउस (माउस) आ ग्राफिकल युजर इन्टरफेस उपलब्ध करावल गेल छल।
उनैस सय अस्सी कऽ उत्तरार्धमे कम्पनी बजार बनौलक मुद्दा नब्बे कऽ दशक एहीमे क्रमश: कमी वा गेल किया की पीसी-बजारक मनोवृत्ति आईबीएम सँग-सँग (कम्प्याटिबल) पीसी कऽ तरफ चलि पडल जे एमएस-डस वा माइक्रोसफ्ट विन्डोज पर चलैत छल। बादमे सन् १९९८ मे आईम्याक (अङ्ग्रेजी: iMac) लावि एप्पल अपन बजार फेर बढेने छल।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- आधिकारिक पृष्ठजाल
- सिलिकन उपत्यकामे प्रविधि आ संस्कृति: म्याकिन्टोश बनेनाइ
- म्याक ओएस टिप्स आ ट्रिक्स
- म्याक युजर गाइड आ ट्युटोरियल
- म्याकिन्टोश कऽ अवलोकन पीसी कऽ विपरित


text:
बैशाख ३१ गते,राष्ट्रपति देवी विद्या भण्डारी आय होबलागल स्थानीय तहके निर्वाचन सफल बनाब आहृवान कएलीअछि ।राष्ट्रपति भण्डारी शनिदिन मतदाताके नाममे सन्देश जारी करति निर्वाचन शान्तिपूर्ण रुपमे सफल बनाब आहृवान कएलीअछि । राष्ट्रपतिके सन्देशमे कहलगेलअछि, ‘देश नयाँ संरचनामे गेल परिप्रेक्ष्यमे यी निर्वाचन नेपालके संविधान २०७४ माघ ७ गतेभितर सम्पन्न होबपर्वाक कहि अंगिकार कएने तीन तहके निर्वाचनके पहिल सिढि भेलासँ अयके अपने महत्व रहलअछि ।’अय निर्वाचनसँ स्थानीय तहके अधिकार सम्पन्न कराक स्थायित्व आ आर्थिक सम्वृद्धिके ढोका खोल राष्ट्रके विश्वास अछि । साथे राष्ट्रपति उत्साहके साथ निर्वाचनमे सहभागी भऽक मताधिकार प्रयोग कऽर मतदातासभके अपील कएलीअछि ।
Share.


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Monday, 6 February 2012
गजल
चंचल मोनक भीतर परम चैतन्य उर्जा सुषुप्त भेल अछि
मोह लोभ क्रोध रिस रागक तेज सं आत्मा सुषुप्त भेल अछि
दुष्ट मनुख आतुर अछि करैए लेल मनुखक सोनित पान
दानवीय प्रबृति केर दम्भ सं मानव रूप विलुप्त भेल अछि
जन्मलैत छलहूँ बालेश्वर, कुमारी कन्या पूजैत छल संसार
आयु बढ़ैत सभ सुमति बिसारि कुमति संग गुप्त भेल अछि
स्वार्थलिप्सा केर आसक्त मनुख जानी सकल नहीं जीवन तत्व
परालौकिक परमानन्द बिसारि सूरा सुंदरी में लिप्त भेल अछि
दुर्जन बनल संत चरित्रहीन महंथ बदलैत ढोंगी रूप
अकर्मनिष्ठक कुकर्म सं गुण शील विवेक सुषुप्त भेल अछि
....................वर्ण-२४......................................
रचनाकार:-प्रभात राय भट्ट
गजल/आलेखक लेखक/प्रस्तुतकर्ता छथि: Prabhat punam at 2/06/2012 01:24:00 pm
खोजबीनक कूट-शब्द: Prabhat from madhes, गजल
हमर संक्षिप्त परिचय नाम:-प्रभात राय भट्ट जन्म:-बि.स.२०३६/०४/१५ पिता:- श्री गंगेश्वर राय (शिक्षक)माता:-श्रीमती गायत्री देवी (समाज सेविका)पितामह :- स्वर्गीय गौरीशंकर राय जेष्ठ भ्राता:- श्री प्रकाश राय भट्ट अनुज :- प्रवीन राय भट्ट बोहीन:- आशा देवी राय पत्नी :- पूनम देवी राय जेष्ठ पुत्री :-स्वर्णिम राय भट्ट पुत्र :-सत्यम राय भट्ट पेशा:-नोकरी नेपाल प्रहरी ५ वर्ष, वर्तमान नोकरी साउदी अरब स्थित अमेरिकन दूतावास में आर्म्ड फ़ोर्स, हमर अभिरुचि अध्ययन आ लेखन खास कs मैथिली बहुत जायदा पसंद करैत छी : हर मिथिलावासी के पसंद पान, माखन, और माछ हमरो पसंद अछि तेह हमरो उदेश्य मिथिला के सम्मान करब आर मैथिलि साहित्य में अनवरत रूपेण हम अपन योगदान दैत रही इ हमर संकल्प अछि,जय मिथिला जय मैथिलि !!!
Subscribe to: Post Comments (Atom)


text:
बैरघाट
बैरघाट नेपालक पश्चिमाञ्चल विकास क्षेत्रक लुम्बिनी अञ्चल, रुपन्देही जिलामे अवस्थित एक गाउँ विकास समिति छी ।[२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार बैरघाटक जनसङ्ख्या ५०५८ अछि । जाहिमे ७४२ घरमूली अछि । ई स्थानक सन् २०११ क नेपालक जनगणना अनुसार पुरुषक सङ्ख्या ३१३१ आ महिलाक सङ्ख्या २९२७ रहल अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "कैलाली जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
- कोसी मे आएल बाढ़ि सं लोकक जिनगी बदलि गेल अछि. जिनगी केर मायने बदलि गेल अछि. चारु कात हाहाकार मचल अछि. बाढिक पानि किछ कम भेल अछि. नीच इलाका मे फैल गेलाह आ कुरसेला के पास गंगा मे पानि मिलला सं सेहो किछ राहत छै. मुदा संकट अखनो किछ कम नहिं भेल अछि. एहि बीस दिन मे भूखल-पिआसल लोक मे... घास-पात खा जिबैय के कोशिश करय वाला लोक मे खाड़ होबय केर शक्ति नहिं रहलन्हि अछि. भूख पिआस सं कराहि कतेक लोक दम तोड़ि देलाह. कतेह बाढ़िक पानि मे फंसि प्राण त्याग देलाह. जवान पुत्र केर सामने पिता केर मौत... बुढ़ पिताक सामने जवान बेटाक मौत. मुदा लोक एतेक समर्थ नहिं छथिन्ह जे अपन रिश्तेदार... अपन लोक... अपन परिजन के अंतिम संस्कार कs पाबैथिन्ह. नहिं कतोहुं सुखल लकड़ी अछि आ नहिं कतोहु सुखल ज़मीन. अंतिम संस्कार कएल जाय त कतय. सभस बड़का परेशानी. चारु कात पानिए- पानि. एहि मे कि कएल जाए. करेज पर पाथर राखि एक बेर भरि पांज पजिआ धार मे बहा दैत छथिन्ह. आखिरी समय मे दु गज ज़मीन तक नहिं मिलैत छनि. अहां सभ समझि सकय छियैन्ह बाढ़ि मे फंसल लोकक विपत्ति के. पानि भूख सं लोक मरि रहल छथिन्ह. अंतिम संस्कार लेल दु गज जमीन नहिं मिलि रहल छनि. शव के पानि मे... कोसी के उफनैत धार मे फेंकय पड़ि रहल छथिन्ह. करबो कि करथिन्ह. आओर कोनो उपाय छै. एहि दर्द के बांटनाय आओर समझनाय मुश्किल अछि. जकरे पर एहन विपत्ति आबय छै ओकरे बुझबा पड़य छै. सबकिछ तबाह. गाम घर... दलान... गाय- भैंस...मवेशी... अपन- पराय सभ किछ बहि गेल. एहन हाल मे मौत केर बादो परेशानी कम नहिं होएत छै. दिमाग काम नहिं करैत अछि. दुनिया बदलि जाएत अछि. एहन मे पानि कमला पर...बाढ़ि खत्म भेला पर हिनका सभ के राहत केर संग मनोचिकित्सक उपचार केर सेहो जरुरत पड़तन्हि. बड़ बड़का सदमा सं गुजरि रहल छथिन्ह लोक सभ. सरकार के... एनजीओ के... आध्यात्मिक संस्था के... योग संस्थान के एहि पर ध्यान देबय के जरूरत अछि.
दु गज सुखल ज़मीन नहिं
Subscribe to: Post Comments (Atom)


text:
मात्र सड़क आ पुल लेल पिछला कैक दिन स बैसल छथि अनशनकारी
नहिए सरकार नहिए प्रशासन सुनि रहल अछि फरियाद
सहरसा । एकरा विडम्बना नहि कहल जाए तं की कहल जाए। एक दिस जतए सम्पूर्ण बिहार सीएम नीतीश कुमारक नेतृत्व मे विकासक बाट पर चलि रहल अछि ओतहि किछु लोक कए एकटा पुल लेल अनशन करए परि रहल छनि । सुनबा मे कनी खराब जरूर लागत, मुदा ई सोलह आना सच अछि । जानकारी अनुसार मिथिलाक खगड़िया जिलाक फरकिया गामक लगभग पचास महिला पुरूष पुल बनेबाक मांग कए ल क अनशन क रहला अछि । एहि सं पहने पचास हजार गोटे एक दिवसीय अनशन केने छला । कहल जा रहल अछि जे प्रशासनक दिस सं एखन कोनो ध्यान एहि दिस नहि देल गेल अछि । ओतहि अनशन पर बैसल बेसी गोटेक स्थिति खराब भ रहल छनि । हुनका लोकनि कए स्थानीय लोकक मदति सं पानि चढाओल जा रहल अछि । हिनका लोकिनक कहब छनि जे एखनो 21म सदी मे सेहो एम्हर रहि रहल लोकक जीवन नरक बनल अछि ।
एतबा नहि ई स्थिति सिमरी बख्तियापुर अनुमंडलक सिमरी बख्तियारपुर आ सलखुआ प्रखंडक पूर्वी कोसी तटबंधक पेट मे बसल दर्जन भरि गामक सेहो अछि । जनाकारी अनुसार सलखुआ प्रखंडक चारि गोट पंचायत कबीरा, चानन, अलानी एवं साम्हरखुर्द आ सिमरी बख्तियारपुर प्रखंडक चारि पंचायत धनुपरा, कठडूम्मर, घोघसम एवं बेलवाड़ा पंचायतक दर्जन भरि गामक लाखक लाख अबादी सरकारक विकासक पोल खोलि रहल अछि । एहि क्षेत्रक लोक लेल धार पार करबा लेल नावे टा साधन अछि। एहि कारण पुल आ पक्किया सड़कक मांग कयल जा रहल अछि । स्थानीय लोकक अनुसार एहि कारणे ओ लोकिन धिया पुता कए नीक शिक्षा तक नहि उपलब्ध करा पाबि रहल छथि।


text:
बेकार नै जिनगी बैतित करू ,
नै समय भेटल अछि गमबैय क
जग में आयल छि अहाँ ,
और सब के कम बनाबैय क
कथनी बरनी से लाभ नै ,
करनी में ध्यान लगा राखू
करनी में शुख आनन्द भेटत ,
कथनी छि मन बहलाबई क
हुनकर जिनगी अछि बातक ,
छैथ जन्मल बात बनाबैय क
पोथी - पत्तरा के ग्ज्ञानी छैथि ,
फुशिये सम्मान क अभिमानी छैथि
नै अनुभव छैन रहन - सहन क ,
भरम में ओ अभिमान सं
जग क ओ मिथ्या कहिते ,
लिकिन जग में आश लगाबैत छैथि
अपन गप्प के शिध्य करै लेल ,
पाबैत नहीं छैथ ठोर- ठिकाना
कथनी से तेज करू करनी क ,
करनी सं बनाबू रहनी क
करनी से चैन मिले रहनी क ,
करनी छी जिनगी सवारै क
आस लगाबी करनी में ,
करनी छी भाव बढा बाई क
अमूल्य बातक ई ध्यान राखी ,
भेटत नहीं ई राज शिखाबई क
राजा रंक फकीरा चाहे ,
अपन जिनगी सफल बनाबाई क
The end
मदन कुमार ठाकुर
पट्टी टोल, कोठिया , भैरव स्थान , झांझर पुर ,मधुबनी , बिहार , ८४७४०४ई मेल - madanjagdamba@yahoo.com


text:
नई दिल्ली। केंद्र प्रयोजित निर्मल भारत अभियान मे एहि बेर बिहारक 634 टा ग्राम पंचायतक चयन भेल अछि। एहि लेल अधिसूचना आ पंचायतक घोषणा केंद्र सरकार कए देलक अछि। एहि बेरक खास गप इ अछि जे पहिल बेर केंद्र सरकार एतेक पैघ संख्या मे पंचायतक चयन केलक अछि। ज्ञात होय की जहिया (2003-2012) स इ अभियान शुरू भेल छल तहिया से आय धरि एहि अभियान क तहत ख़ाली 223 गाम कए “निर्मल ग्राम पंचायत” पुरष्कार भेटल छल। सबसे पैघ गप इ अछि जे एहि बेरक चुनाव मे केंद्र सरकार बिहारक 38 जिला क सभटा प्रखंड क ध्यान मे राखलक अछि। करीब सभ प्रखंड से एक-एक टा गाम कए निर्मल भारत अभियान मे शामिल कएल गेल छल। बता दी जे एहि बेरक निर्मल ग्राम पंचायतक पुरष्कार क तहत प्रत्येक गाम कए शौचालय निर्माण पर दस हज़ार टका खर्च कएल जाएत, जाही मे केंद्र सरकार से 3200, राज्य सरकार से 1400, मनरेगा से 4500 टका आ लाभार्थी से 900 टका लेल जाएत। एहि स पहिने शौचालय निर्माण पर मात्र 3300 टकाक खर्चक प्रावधान छल। एहि बेरक ग्राम पंचायत पुरष्कार क सूचि मे मुजफ्फरपुर(25 ग्राम पंचायत), पटना ( 23 ग्राम पंचायत ) आ भागलपुर ( 17 ग्राम पंचायत ) क्रमशः पहिल, दोसर आ तेसर स्थान पर अछि।
एहि चयन पर राज्य लोक स्वस्थ अभियंत्रण विभाग क मंत्री श्री चन्द्र मोहन राय जी कहलैथि जे केंद्र सरकार पहिल बेर स्वच्छता कर्यक्रम मे एतेक संख्या मे पंचायत क शामिल केलक अछि। सबसे नीक गप इ अछि जे एहि बेर एपीएल परिवार कए सेहो शौचालय निर्माणक राशि देल जा रहल अछि। एहि से राज्य सरकार कए पंचायत मे काज करबा मे मदद भेटत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
सहरसा। 14 फरवरी। प्रखंड क्षेत्र मे लाखों टाकाक लागत से तीन पंचायत सरकार भवन केर निर्माण तेँ कराओल गेल, मुदा एहि भवन सभमे पंचायत केर सरकार नहि चैल रहल अछि। जाहि कारण से ई भवन आब खंडहर बनल जे रहल अछि।
जानकारी केर मुताबिक गोलमा पूर्वी आ किसनपुर पंचायत मे सरकार भवन बैन के तैयार भ' गेल अछि। करीब तीन बरख पूर्व सरकारी स्तर पर भवन केर अधिग्रहण सेहो कायल गेल छल। लेकिन आय धरी ओहि भवन के सरकारी स्तर पर उपयोग नहि कायल गेल अछि। ई भवन सभ असमाजिक तत्व सभक शरणस्थली बनल जे रहल अछि। दोसर दिस किसनपुर मे बनल पंचायत सरकार भवन के कैको केबार आर खिड़की टूईट गेल अछि। जखनकि गोलमा पूर्वी मे बनल सरकार भवन कैको जगह क्षतिग्रस्त भ' गेल अछि।
सरकारी घोषणा के अनुसार पंचायत भवन मे पंचायत स्तर के कर्मचारि सभके अप्पन कार्यालय केर संचालन करबाक छल। मुदा भवन बनलाक बादो एखन धरी ई संभव नहि भेल अछि। पंचायत सरकार भवन के उपयोग हेतु कार्रवाई कायल जे रहल अछि। पंचायत स्तर के सरकारी कर्मचारि सभके अप्पन कार्यालय रखबाक निर्देश देल गेल अछि।


text:
पले पल अपन अंतर्मनक आगि मे सुनगैत अंशुमाला भs गेलहु
खने हर्ख स्मृतिक, खने दुखक आगि मे पजरैत, अंशुमाला भs गेलहु
जीवनक बदलैत मौसमक डुबैत-उगैत चान सुरुजक रूप धs
खने स्याह अन्हार, खने इन्द्रधनुखक विहुँसैत अंशुमाला भs गेलहु
अल्हड़ कुमारिक सिहरैत सर्दी मे जाधरि गुदगुदी रहैक मुस्कैत
लोक कहै हम ओसाइत इजोरियाक ठहकैत अंशुमाला भs गेलहु
मधुगंध आ नव आस लs कs जखन आयल बियाह राति केर बसंत
मोन मे रहै भ्रम हम उखा-अरूषक बिहुँसैत अंशुमाला भs गेलहु
प्राणक प्यास आ टुटल आस लs कs जखन आयल गुरदा-रोगक ग्रीष्म
पीय विस्वासघातक प्रचंड दुपहरी मे जड़ैत अंशुमाला भs गेलहु
शुभेच्छुक आशीख आ मायक वात्सल्य वरखा आपस अनलैथ पावस
हम घुरि नव उम्मेदक दियाबाति मे टिमकैत अंशुमाला भs गेलहु
"शांतिलक्ष्मी" कहैथ स्त्रीशक्तिक पावनि तिहार लs घुरि आयल अछि जाड़
मानु हे सखि, अहाँ तँ धुमन आरतीमे गमकैत अंशुमाला भs गेलहु
.........................वर्ण २७....................
(अपन अनचिन्हार सखि Anshu Mala Jha के समर्पितl
एहि गजल मे अंशुमाला शब्दक प्रयोग कतहुँ व्यक्तिवाचक नहि अछिl
शाव्दिक अर्थक अनुसार शब्दक प्रयोग प्रकाशक लड़ीक रूप मे भेल अछिl)


text:
टीकाकरण
अइ आलेख मे टीकाकरण कें सूचना कें बांटनाइ आ ओय पर कार्रवाई क्याक छै महत्वपूर्ण क्याक छै कें विषय मे विस्तार सं जानकारी देल गेल छै.
टीकाकरण कें सूचना कें बांटनाइ आ ओय पर कार्रवाई करनाय महत्वपूर्ण क्याक छै?
प्रत्येक वर्ष 1.7 मिलियन बच्चाक ओय बीमारियक कें कारण मइर जाएयत छै जेकरा उपलब्ध टीकाक सं रोकल जा सकएयत अछि. जे बच्चा टीकाकृत अछि ओ ओय खतरनाक बीमारियक सं सुरक्षित होएयत छै, जे अक्सर अक्षमता या मृत्यु कें कारण बनएयत छै .सबटा बच्चाक कें अइ सुरक्षा केंअधिकार छै.
प्रत्येक लड़की आ लड़क ाक कें टीकाकृत होवय कें जरूरत होयत छै आ गर्भवती महिला कें खुद कें आ अपन शिशु कें टिटनेस सं बचावय कें लेल टीका लगवाय कें जरूरत होएयत छै. इ जाननाय सब माता-पिता कें लेल जरूरी छै कि क्याक, कखन, कतअ आ कतैक बेर बच्चाक कें टीका लगवानाय चाही. ओकरा इ सें हो जाननय कें आवश्यकता छै की बीमार बच्चाक या अक्षम या कुपोषण से पीड़ित बच्चक कें सें हो टीका लगवानाय सुरक्षित्होएयत छै.
टीकाकरण कें मुख्य संदेश-१
टीकाकरण अनिवार्य छै. हरेक बच्च केंअपन शुरु आती पहिले वर्ष कें दौरान लगातार टीकाक लगवानेनाय कें आवश्यकता होएयत छै.
जीवन कें शुरु आत मे बच्चाक कें टीकाकरण करवानाय आवश्यक होएयत छै. कुकर खांसी सं होएय वाला आधा सं बेसि मौतक, एक-तिहाई पोलियो कें मामला आ खसरा सं होय वाला सब सं मौतक कें एक-चौथाई बच्चाक मे एक वर्ष कें भीतर ही भ जाएयत छै.
शिशुअक कें सबटा टीक ा लगवेनाय अति आवश्यक होएयत छै- अन्यथा भं सक एयत छै की टीका काज नहि करएय.
जीवन कें शुरु आत कें पहिले साल कें दौरान बच्चक कें सुरक्षित करएय कें लेल नीचा देल गेल चार्ट मे दिखाएल गेल टीक ाक लगवेनाय आवश्यक होएयत छै. टीकाकरण तखनअधिक प्रभावी होएयत छै, जखन ओय खास आयु या जितना संभव भ सकएय ओकर आसपास करवायाएल गेल होय.
यदि कोनों कारणवश कोनों बच्चा कें पहिले साल मे पूरा टीकाक नहिं लगवाएल गेल होय, त इ अत्यन्त महत्वपूर्ण छै की जतैक संभव भ सक एय, ओतएवे जल्दी विशेष राष्ट्रीय टीकाकरण दिवसक पर ओकर टीकाकरण करवाऊं.
किच्छू देशक मे पूरक टीक ाक कें खुराक जइ सं बुस्टर शॉट्स कहएयत छै.शुरु आती वर्ष कें बाद देल जाएयत छै इ शॉट्सक टीक ाक सं सुरक्षा कें और बेसि प्रभावी बनवएयत छै.
शिशु कें लेल टीकाकरण अवधि
जन्म कें समय- टीकाक जे देल जेवाक चाही: बीसीजी**, पोलिया आ कि चछू देशक मे हैपेटाइिटस बी कें टीकाक
6 सप्ताह कें हुअ पर जे टीकाक देल जेबाक चाही: डीपीटी**, पोलियो आ किच्छू देशक मे हैपेटाइिटस बी आ हिब कें टीक ाक
10 सप्ताह कें हुअ पर जे टीक ाक देवाक जाना चाही: डीपीटी, पोलियो आ किच्छू देशक मे हैपेटाइिटस बी आ हिब कें टीक ाक
14 सप्ताह कें हुअ पर जे टीके देवाक जाना चाही: डीपीटी, पोलियो आ किच्छू देशक मे हैपेटाइिटस बी आ हिब कें टीक ाक
9 महीने कें हुअ पर जे टीका जे देवाक जाना चाही: खसरा (विकिसत देशक मे 12-15 महीनाक कें बीच) आ किच्छू देशक मे पीलिया, गलसुआ (मम्प) आ हल्का खसरा कें टीकाक
राष्ट्रीय टीकाकरण अविध अलग-अलग देशक मे किच्छू आगू -पाछू भ सकएय छै.
बीसीजी कुष्ठ रोग आ टीबी कें किच्छू रूपक सं सुरक्षा प्रदान करएयत छै; डीपीटी डिफ्थेरिया, कुकर खांसी आ टिटनेस सं सुरक्षा प्रदान करएयत छै.
टीकाकरण कें मुख्य संदेश -२
टीकाकरण विभिन्न गंभीर बीमारियाक सं सुरक्षा प्रदान करएयत छै जइ बच्चाक कें टीकाकरण नहि भेल होय ओ अत्यधिक बीमार भ सकएयत छै, स्थायी रूप संअक्षम या कुपोषित आ मइर सकएयत छै.
टीकाकरण बचपन कें सबस बेसि गंभीर बीमारियाक सं बच्चाक कें सुरक्षा प्रदान करएयत छै अक्षम बच्चाक समेत सबटा बच्चाक को टीकाकृत करवाएय कें जरूरत होएयत छै एकटा बच्चा जेकरा इंजेक्शन या दवा पिलाल गेल होय, टीकाकृत मानाल जाएयत छै. टीकाक बीमारियक कें खिलाफ बच्चक कें प्रतिरोधक क्षमता कें बढ़ावएयत छै. टीकाकरण केवल तेखन काज करएयत छै जखन ओ बीमारी कें हुअ सं पहिले देल गेल होय.
जे बच्चा टीकाकृत नहि होय, ओ खसरा, कुकर खांसी आ अन्य बीमारियाक सं ग्रसित भ सकएय छै आ जइ सं ओकर मृत्यु सें हों भ सकएय छै जे बच्चाक इ बीमारियक सं ग्रस्त होएयत छै ओ कमजोर भ जाएयत छै आ ओ नीक तरह वृद्धि नहि कयर पेततय या स्थायी रूप संअक्षम भं जाएयत छै अइ वजह सं कुपोषण आ अन्य बीमारी ओकरा मारयर सें हो सकएय छै.
सबटा बच्चाक कें खसरे कें खिलाफ टीकाकृत होय कें आवश्यकता होएयत छै जे कुपोषण, खराब मानिसक विकास आ सुनय आ देखएय मे दोष कें कारण होएयत छै. दू-तीन दिन या ओय सं बेसि दिन सं खांसी कें साथ नाक बहनाय आ आंखइक लाल होनाय, बुखार आ दाना खसरा कें लक्ष्णा खसरा मृत्यु कें कारण बइन सक,य छै.
सबटा स्थानाक पर सबटा बच्चाक कें पोलियो कें टीक ाक लगवेनाय कें आवश्यकता होएयत छै. अंगक कें मुलायम होनाय या हिलावय में अक्षम होनाय, पोलियो कें मुख्य लक्ष्ण छै. संक्र मित प्रति 200 बच्चाक मे एकटा जीवन भइर कें लेल अक्षम भ जाएयत छै.टिटनेस बैक्टरिया या जीवाणु कटअल भेल जगह पइर गंदगी के कारण बढ़एयत छै. ओ टिटनेस कें टीक ाक कें बिना खतरनाक साबित भ सकएयत छै.
गर्भावस्था सं पहिले या ओय कें दौरान टिटनेस टॉक्सिड कें कम सं कम दू खुराक नहि केवल महिला, बल्कि ओय नवजात शिशु के ओय के शुरु आती हफ्ता मे टिटनेस सं सुरक्षा प्रदान करएयत छै.
छह हफ्ताक का हुअ पर शिशु कें डीपीटी कें पहिली खुराक कें आवश्यकता होएयत छै जे टिटनेस कें प्रति प्रतिरोधक क्षमता कें बढ़वएयत छै.
ओय देशों मे जत कि हैपेटाइिटस बी एकटा समस्या छै, ओत प्रत्येक 100 मे सं 10 बच्चा अइ संक्र मण सं जीवन भर प्रभावित होएयत छै आ टीकाकृत नहि करवाएयक कें अवस्था मे पइग हुअ पर ओकरा लीवर कैंसर कें खतरा होएयत छै.
किच्छू देशक मे पीलिया बहुत सं बच्चाक कें जिंदगियक कें खतरे मे रखएयत छै. टीकाकरण अइ बीमारी कें रोक सकएयत छै.
बहुत सं देशक मे छोटे बच्चाक कें मारएय वाला हिमोफिलस इन्फ्लुएंजा टाइप बी (हिब) निमोनिया कें कारण बइन सकएय छै. हिब जीवाणु बाल मेनिनजीटिज कें सें हो कारण भ सक एयत छै. इ जीवाणु बच्चाक मे खासकर पांच वर्ष सं कम उम्र कें बच्चाक कें लेल अत्यन्त खतरनाक होएयत छै. हिब टीकाकरण सं होय वाला मौतक कें रोइक सकएय छै.
मां कें दूध आ कोलेस्ट्रोम, गाढ़ा पीला दूध जे जन्म कें शुरु आती दिनक मे निकलएय छै,निमोनिया, हैजा आ अन्य बीमारियक सं सुरक्षा प्रदान कर,यत छै. जब तइक बच्चाक स्तनपान करएयत रहएयत छै तखन तइक ओ सुरक्षित रहएयत छै.
विटामिन ए रतौंधी आ संक्र मण कें खिलाफ बच्चाक कें मदद करएयत छै.विटामिन ए मां कें दूध, लीवर, मछली, दूध उत्पाद, किच्छू संतरी आ पीयर फलक आ सब्जियक आ किच्छू हरा पत्ताक वाला सब्जियक मे पैल जायएयत छै. जइ क्षेत्रक मे विटामिन ए कें कमी होएयत छै ओत छह महीना सं अधिक उम्र कें बच्चाक कें राष्ट्रीय टीकाकरण दिवस कें दौरान या टीकाकृत भ जै पर विटामिन ए कें गोलियक या द्रव्य देवाक जै चाही. विटामिन ए खसराक कें इलाज मे सें हो महत्वपूर्ण भूमिका अदा करएयत छै.
टीकाकरण कें मुख्य संदेश-३
कोनों बच्चा जे हल्का बीमार, अक्षम या कुपोषित होय, ओकर टीकाकरण करवाना सुरक्षित होएयत छै.
बच्चाक कें टीकाकृत करवाय कें लेल नहि लावय कें प्रमुख कारण होएयत छै कि जइ दिन टीकाकरण केवाक जै होनायएयत छै ओय दिन ओ बुखार, खांसी, सर्दी, हैजा या अन्य बीमारियक सं घिरे होएयत छै हालांकि, यदि बच्चा हल्का बीमार होय तं ओय सं टीकाकृत करवानाय सुरुक्षित होएयत छै.
कभी-कभी जे बच्चा अक्षम या कुपोषित होय ओकरा टीकाकरण नहि करवाय कें केल स्वास्थ्य कार्यकर्ता सं सलाह देएयत छै. इ सलाह गलत छै. अक्षम या कुपोषित बच्चाक कें टीकाकरण करवानाय सुरक्षित होएयत छै.
इंजेक्शन कें बाद बच्चा रो सक,यत छै या ओय बुखार, थोड़ा लालीपन या ओ कष्टकारी भ सकएयत छै. इ सामान्य होएयत छै. कनिक-कनिक अंतराल पर स्तनपान या बच्चा को प्रचुर मात्र मे द्रव्य या भोजन करवाएं. यदि बच्चा कें तेज बुखार होय, तं बच्चाक कें स्वास्थ्य केन्द्र लेकर जेबाक चाही.
क्याकि कुपोषित बच्चा कें लेल खसरा अत्यधिक खतरनाक भ सकता छै, ओकरा खसरा कें विरु द्ध टीकाकृत करवेनाय चाही, खासकर यदि कुपोषण कें स्थिति गंभीर होय.
टीकाकरण कें मुख्य संदेश - ४
सभी गर्भवती महिलाआक कें टिटनेस सं बच,य कें लेल टीकाकृत होनाय जरूरी हो,यत छै. यदि कोनों महिला सं किच्छू समय पहिले ही टीका लगवेनाया होय, तं सें हो ओ अतिरिक्त टिटनेस कें टीके कें सें हो आवश्यकता भ सकएयत छै. टिटनेस कें टीका लगवेनाय आ सलाह कें लेल स्वास्थ्य कार्यकर्ता सं बात कराबक चाही.
विश्व कें बहुत सं हिस्सा मे माँ अस्वच्छ परिस्थितियों मे बच्चाक कें जन्म देयएयत छै. इ मां आ बच्चाक दूनू कें टिटनेस कें खतरे मे डालय सकएय छै, इ नवजात शिशुअक कें मौतक कें मुख्य कारण होएयत छै.
यदि गर्भवती महिला टिटनेस सं टीकाकृत नहि छै , त टिटनेस कें बैक्टिरिया या विषाणु ओकर शरीर मे प्रवेश कर ओकर जीवन कें खतरे मे डाल सकएय छै.
टिटनेस बैक्टिरिया या विषाणु कटाल गेल गंदी जगह पर वृद्धि करएय छै. यदि नाभी सम्बन्धी कॉर्ड कें अंतिम सिरा कें गंदा चाकू सं काट, या ओकरा गंदा हाथ सं छुअल गेल होय त इ विषाणु वृद्धि कयर सकएय छै. कॉर्ड कें काटने कें कोनों तरह कें औजार कें सबसे पहिले साफ कयर आ फिर उबालनाय या आसग पर गर्म कयर ठंडा कैल जैबाक चाही. जन्म कें पहिले छह हफ्ताक कें लेल बच्चक कें नाभी सम्बन्धी कॉर्ड कें साफ रखनाय चाही.
सभी गर्भवती महिलाक कें निश्चिंत होय कें कें लेल टिटनेस कें टीके लगवाए या नहि इ लेवाक चाही इ मांआ नवजात शिशु दूनू कें रक्षा करएय छै.
टिटनेस कें विरु द्ध टीका लगवानाय गर्भवती महिला कें लेल सुरुक्षित होएयत छै ओंय अविध कें मुताबिक टीकाकरण करवेनाय चाही.
टिटनेस कें टीकाक लेवएय कें समय
- पहिली खुराक: जखन होय ओकरा इ पता चलएय की ओ गर्भवती छै.
- दूसरी खुराक: पहिली खुराक लेवेय कें एक महीना बाद आ निर्धारित तारीख कें दू सप्ताह बाद सं पहिले, बाद मे नहि.
- चौथी खुराक: तीसरी खुराक कें एक साल बाद या गर्भावस्था कें दौरान
- पांचवी खुराक: चौथी खुराक कें एक साल बाद या गर्भावस्था कें दौरान। यदि एकटा लड़की या महिला नें निर्धारित समय कें अनुसार पांचटीकाकरण करवेनाय होय, त ओ जीवन भर कें लेल सुरिक्षत छै. ओकरा बच्चा सें हो जीवन कें किचछू हफ्ताक कें लेल सुरिक्षत हेतएय.
टीकाकरण कें मुख्य संदेश-५
प्रत्येक व्यक्ति कें टीका लगावएय कें लेल नई या उबलल भेल सुई आ सिरिंज सें हों इस्तेमाल होबाक चाहि. लोगक कें एकरा लेल जोर देवाक चाहि.
सुई या उपकरण जे नया या पूरी तरह साफ नहि होयं, जीवन कें खतरे मे डालएय वाला बीमारियों कें कारण भ सकएय छै. परिवार कें सदस्यक कें बीच सें हो एकटा ही सिरिंज आ सुई कें इस्तेमाल जीवन कें खतरे मे डालएय वाला बीमारिक कें फैला सक,य छै.
केवल नया आ साफ सुई आ सिरिंज सें हो इस्तेमाल मे लेबाक जै चाही.
टीकाकरण कें मुख्य संदेश - ६
जखन लोग भीड़-भाड़ वाला जगह मे होएयत छै तं बीमारी तेजी सं फैल सकएय छै. अत्यन्त सघन परिस्थितियों मे खासकर शरणार्थी या खतरनाक परिस्थितियों मे रहएय वाला सबटा बच्चाक कें जल्द से जल्द खासकर खसरे कें टीकाक लगवाएय कें चाहि.
आपातकालीन आ घर छोड़एय जैना स्थितियक मे अक्सर लोग संचारित बीमारियक कें फैलनाय कें बढ़ा देएयत छै. अही दूारे 12 वर्ष सं कम उम्र कें सबटा विस्थापित बच्चाक कें जल्द से जल्द टीकाकरण करवेनाय चाही, सम्पर्क आ प्रबंधन कें पहिले बिंदु, खासकर खसरा कें लेल.
आपातकाल मे टीकाकरण कें लेल इस्तेमाल कैं जै वाला सिरिंज स्वयं असक्रि य भ जाए यानी अपने आप जे एक बेर कें बाद काम नहि करूं.
खसरा तखन आ बेसि गंभीर होएयत छै, जखन बच्चा कुपोषण या अस्वच्छ परिस्थितियों मे रहय रहल होय.
चूंकि, खसरा बहुत तेजी सं फै लएयत छै, अही दूारे अइ सं पीड़ित बच्चा कें अन्य बच्चा सं अलग रखनाय आ प्रशिक्षित स्वास्थ्य कार्यकर्ता द्वारा जांचएय कें जरूरत होएयत छै.
खसरा गंभीर हैजा कें कारण भ सकएय छै खसरा सं टीकाकृत बच्चा हैजा कें रोक सकएयत छै.
यदि टीकाकरण कें श्रृंखला कोनों वजह सं टूट जाए त राष्ट्रीय निर्देशक कें मुताबिक ओकरा पूरा करएय कें लेल स्वास्थ्य कार्यकर्ता संसलाह-मशविरा करबाक चाही.
स्त्नोत : यूनीसेफ


text:
विभिन्न सम्मान सं
सम्मानित मैथिली रंगमंचक पहिल महिला रंगकर्मी एवं मैथिली, हिन्दी आ भोजपुरी फ़िल्ममें अभिनय
केनिहार साहित्यानुरागी प्रेमलता मिश्र "प्रेम' सं लेल साक्षात्कार केर किछु अंश :
अपन प्रारंभिक जीनगीक संबंधमें
किछु बताबी।
हमर नैहर रहिका अछि आ
सीतामढी जिलाके अन्तर्गत धाधी-सिरसी हमर सासुर। हमर पढाई लिखाई गामें केर स्कूल
में भेल। मैट्रिक फ़स्ट डिवीजन सं पास केने छलहुं। हमर
पति रहिका स्कूल में शिक्षकके पद पर कार्य करैत छलैथ मुदा “कक्का”
(यात्री जी/नागार्जुन)के कहय पर पटना आबि गेलहुं। किछु दिन धरि हम
कक्का के महेन्द्रु स्थित डेरा पर रहलहुं। चूंकि कक्का जीके जान पहिचान बड्ड पैघ
पैघ लोक सं छलनि, त्यां दुआरे हमर पतिके नौकरी एकटा प्रकाशन
में लागि गेल छल। चूंकि हमहुं नीक पढल छलहुं, त हमरो कहलैथ
कि अहां कोनो स्कूल में शिक्षिका रुप में काज करु। से करय लगलहुं।
अहांक रंगंकर्मक यात्रा
कोना प्रारंभ भेल ? अपन अनुभव बताबी ।
पटना अयला पर एक दिन कक्का
जी (बाबा नागार्जुन-हमर पिता जीक पिसियौत भाय ) हमरा आकाशवाणी लय गेलाह आ कहलाह कि
अहां आकाशवानी में विभिन्न गोष्ठी, संगोष्ठी, वार्ता, परिचर्चा आदि में भाग लिS, से हम कार्यक्रम सबमें अपन
सहभागिता देबय लगलहुं। हमरा एखनो स्पष्ट रुप सं मोन अछि। कक्का के हम आंगूर पकड़िकए आकाशवाणी गेल छलहुं। आ ओहि ठाम वार्ताके संग संग रेडियोमें नाटक सबमें भाग
लेबय लगलहुं। आकाशवाणी में गोपेश जी, बटुक भाई, इन्द्रकान्त झा जेहन बरका बड़का रंगकर्मीक आबा-जाही बड होयत छल, हुनका सबके सम्पर्क में एलहुं। चेतना समिति सं जुरलहुं आ हुनके सबके साथ
नाटक करैत करैत नाट्यमंच आ रंगकर्म सं जुड़ि गेलहुं। कम्पीयरिंग सेहो केलहुं। रंगकर्मीके सम्पर्क
में अबितेहि चेतना समिति आदि बहुत रासे नाट्य संस्था सं जुड़ि गेलहुं। ई बात 1964-65
के अछि। तकरा बाद हमर रंगयात्रा चलिते गेल। एहि समयमें रंगमंचीय अभिनयक लेल नारी
पात्रक अभाव छल। पुरुख सब नारीक भेषमें अभिनय करय छलाह। परिस्थिति एहन बनल जे हमरा
एहि खगतके दूर करयमें रंगमंच पर आबय पड़ल। हमर प्रारंभिक रंगमंचीय
जीनगीमें “टुटैत लोक”, “लेटायत आंचर”
आदि में हमर अभिनयक बड्ड प्रशंसा भेल ।“टुटैत
लोक” में हम पहिल बेर अभिनय कयलहुं जेकि चेतना समिति द्वारा
मंचित कयल गेल छल।
मैथिलीक पहिल फ़िल्म “ ममता गाबय
गीत”में अहांक भूमिका सेहो अछि। ई भूमिका अहांके कोना भेटल
छल?
एहि सब नाटक करयक क्रममें रबीन्द्रनाथ
ठाकुरजी (रवीन्द्र-महेन्द्र)सं भेंट भेल छल जे हमरा
सक्षम बुझैत हमरा कहलाह – “ अहां मुम्बई चलू”। त हम हुनका सं पूछलियेन्कि ओतय हमरा की करय पड़त। त ठाकुर जी कहलैथ कि
किछु नहिं , बस जे अहां अतय करैत छी मात्र सेईटा करय पड़त। ई
बर्ख छल 1981-82क। 1981 सं सत्रह साल पहिने एकटा मैथिली फ़िल्म ‘ममता गाबय गीत” डिब्बामें बंद छल। रबीन्द्र जी एहि
फ़िल्मके डिब्बा सं निकालिकए अकर पुनर्निर्माणक काज में लागल छलैथ। एहि फ़िल्ममें
पहिलुका कथामें किछु आरो कथा जोड़ि देने छलैथ आ ओहिमें किछु पात्रक आवश्यकता छल।
अजराक आवाजक डबिंगके संग संग हम नबका कथामें विधवा भाऊजक भूमिका केलहुं। ललितेश
हमर पुत्रक भूमिका केलथि।
अहां मैथिली आर भोजपुरी
फ़िल्ममें अभिनय केने छी। भोजपुरी फ़िल्ममें अभिनय करबाक अवसर कोना भेटल ?
प्रकाश झा एहि समयमें अपन
फ़िल्म “दामूल”बना रहल छलैथ आ कास्टिंगके लेल समस्त रंगकर्मी
के बजेने छलैथ । एहि ठाम “दामूल”क
शूटिंग के दौरान हमरा “कन्यादान”
फ़िल्ममें झारखंडी झाक भूमिका केनिहार जे गयाके छलैथ , सं
भेंट भेल। ओ हमर अभिनय देखने छलैथ, त्यां ओ लक्ष्मण शाहाबादी
के अपन संग लयकए विना बतौने हमरा डेरा पर चलि येलैथि। ओहि समयमें लक्ष्मण शाहाबादी
एकटा भोजपुरी फ़िल्म ‘दूल्हा गंगा पार के” बना रहल छलैथि। एहि फ़िल्ममें हम मायक भूमिका केलहुं। तकरा बाद एकटा आरो
भोजपुरी फ़िल्म “ बबुआ हमार”में काज
केलहुं। फ़ेर मैथिली फ़िल्म “ ससता जिनगी महग सेनूर” में काज केलहुं । यद्यपि निर्देशक मुरलीधर हमर भूमिका बढाबय चाहैत छलैथ
मुदा हमरा किछु असुविधा छल। डीडी पटनाके लेल प्रमोद चौधरी द्वारा निर्मित
धारावाहिक” पर्व भरा मिथिला’ में काज
केलहुं। शिव पूजन सहाय केर “देहाती दुनिया’में हमर अभिनय छल। सुनील कुमार
(रायपुर, सीतामढी)क भोजपुरी फ़िल्म “माटी”में अभिनय केने छी । राजकमल चौधरीक कहानी पर आधारित श्रीकान्त मंडल जी
द्वारा निर्देशित मैथिली फ़िल्म “ललका पाग”क लेल हम पहिल बेर कॉन्ट्रैक्ट साइन केने रही मुदा दुर्भाग्यवश ई फ़िल्म
रिकॉर्डिंग्के बादो नहिं बनि सकल। हिन्दी आर भोजपुरी फ़िल्म ओ सीरियल में काज करय
के लेल कयकटा ऑफ़र आयल मुदा किछु परिवारिक कारणसं आ समयाभावक कारण हमरा ऑफ़र छोड़ि
देबय परल।
अहां कोन कोन रंगमंच सब सं
जुड़ल छी ?
महिला रंगकर्मीक रुपें हम
बहुत रास संस्था सबसं जुड़लहुं जेना भंगिमा, अरिपन, चेतना समिति, मैथिली महिला संघ आदि सं। आ एखनो एहि
संस्था सं जुड़ले छी कोनो ने कोनो रुपे।
मैथिली रंगमंच पर
मैथिलानीक उपस्थितिक खगताक विषयमें की कहय चाहब ?
नीक प्रश्न अछि। समीचीन
प्रश्न । मुदा एहि संबंधमें हम ई कहय चाहब जे मैथिली रंगमंच पर मैथिलानीक
उपस्थितिक स्थिति मोटा मोटी ठीके रहल अछि। हां, ई बात अवश्ये अछि जे
मैथिलानी आब कैरियर –ओरियेन्टेड भे गेलीह, परिवारिक काज-धाज में ओझरा गेलीह, अपन बच्चाके
शिक्षा देबयमें बेसी सं बेसी समय देबय चाहैत छैथ, चाकरी करय
बालीक ट्रांसफ़रक समस्या से अलगे। एहन परिस्थितिमें आब ओ नाटक केना करतीह ? नाटक
में समर्पण चाही, समय चाही । महिला रंगकर्मीमें बहुत रास महत्वपूर्ण नाम अछि । ककर ककर
नाम कहू। स्वाती सिंह,
प्रियंका, शारदा सिंह (मैथिल नहिं), आशा चौधरी, रितु कर्ण, कल्पना, ज्योति झा , कयकटा कलाकार। पहिने तनुजा
शंकर अभिनय करै छलीह। आब छोड़ि देलीह।
अहांके कोन कोन सम्मान
भेटल अछि ?
हमरा साहित्य, कला,
संस्कृति, अभिनय लेल बहुत रास सम्मान भेटल अछि। पटनाक चेतना समित, कोलकाताक मिथिला
सांस्कृतिक परिषद, दिल्लीक अखिल भारतीय संस्थान,, दरभंगाक विद्यापति सेवा संस्थान,
दिल्लीक नाट्य संस्था मैलोरंग द्वारा (ज्योतिरीश्वर
सम्मान) हमरा सम्मानित कयल गेल अछि। । मैथिली संस्थाक तुलनामें हमरा हिन्दी संस्थासं
बेसी सम्मान भेटल अछि। नूर फ़ातिमा सम्मान, पाटलिपुत्र अवार्ड, मिथिला विभूति दू दू बेर कोलकाता द्वारा , रहिका
द्वारा सम्मान।
अहांक परिवारमें के के छैथ
?
हमर परिवार में 3टा पुत्र
एकटा पुत्री। ज्येष्ठ मनमोहन मिश्रा (आईबी में), दोसर रवि रंजन मिश्रा (ILFS में वाइस प्रेसिडेंट), तेसर
अनुपमा जे म्यूजिक में एमए कय रहली अहि । गीत गबैत छथि। छोटका बेटा सत्यजीत मिश्रा
तबला बादक अछि।
अभिनयक सं संग अहां
सुपरिचित साहित्यकार सेहो छी। अपन साहित्यिक रचना सबके बारे में किछु बताबी ?
आकाशवाणि सं जुड़ला पर एहिमें वार्ता प्रस्तुत करबाक लेल हमरा लिखय
पड़ैत छल। बादमें विभूति आनन्द केर प्रेरणा पर हम
अपन लेखन कार्यके गति प्रदान करय
लगलहुं। विभिन्न पत्र पत्रिकाक सम्पादन केलहुं आर एखनो कय रहल छी। हमर रचना
विभिन्न पत्र पत्रिका सभमें प्रकाशित भेल अछि। हमर कथा संग्रह अछि- “एगो छली सिनेह”, हमर संस्मरण “वो दिन वो पल” आओर कथा- संग्रह “शेखर प्रसंग” अछि जेकि हमर पीएचडी केर विषय छल। साहित्यिक गतिविधिमें सतत लागल रहैत छी।
पटनामें अपन घर पर सब मासमें एक दिन “सांध्य गोष्ठी” केर आयोजन करैत छी जाहिमें
मैथिली, हिन्दी रचना आदिक पाठ तथा ओकर विश्लेषण होयत अछि। एकटा रंगमंच विशेषांक जल्दिये आबय बला अछि।
अहां अतेक समय देलहुं, अहि
लेल अहांके बहुत बहुत धन्यवाद।
अहुंके बहुत बहुत धन्यवाद भाष्कर
जी।